text:
Праймериз йомғаҡтары буйынса «Берҙәм Рәсәй» президент һайлауҙарына өс кандидатты билдәләнеФото: Олег Яровиков
Праймериз йомғаҡтары буйынса «Берҙәм Рәсәй» президент һайлауҙарына өс кандидатты билдәләне
Праймериз йомғаҡтары буйынса «Берҙәм Рәсәй» президент һайлауҙарына өс кандидатты билдәләнеФото: Олег Яровиков
«Берҙәм Рәсәй»ҙән республика башлығы вазифаһына артабан тәҡдим итеү өсөн праймериз йомғаҡтары буйынса өс кандидат билдәләнде: Башҡортостан Президенты вазифаһын ваҡытлыса башҡарыусы Рөстәм Хәмитов, Рәсәй Дәүләт Думаһы депутаты Рафаэль Мәрҙәншин һәм БР Адвокаттар палатаһы президенты Булат Йомаҙилов. Рөстәм Хәмитов – 129, Рафаэль Мәрҙәншин – 41,Булат Йомаҙилов 39 тауыш йыйҙы.
Праймеризда ҡатнашыу өсөн барлығы алты ғариза ҡабул ителгән: улар БР Дәүләт Йыйылышы депутаты Николай Самойленконан, БР Адвокаттар палатаһы президенты Булат Йомаҙиловтан, Санкт-Петербургта Башҡортостан Республикаһы вәкиле Риф Сәхәбетдиновтан, Рәсәй Дәүләт Думаһы депутаты Рафаэль Мәрҙәншиндан, БР Дәүләт Йыйылышы депутаты Наил Ғиззәтуллиндан һәм Башҡортостан Президенты вазифаһын ваҡытлыса башҡарыусы Рөстәм Хәмитовтан.
Праймериз барышында кандидаттар үҙ программаларын тәҡдим итте. Унан һуң һайлаусылар өстән дә күп булмаған кандидатҡа тауыш бирә алды. Һайлаусылар составы партия ағзалары һәм йәмәғәт ойошмаларынан ойошторолған. Башҡортостан башлығы вазифаһына артабан кандидаттарҙы тәҡдим итеү өсөн кандидатураларҙы билдәләү буйынса тауыш биреүҙә бөтә республиканан урындағы партия бүлексәләренең 69 вәкиле, шулай уҡ, берҙәм рәсәйлеләрҙең йәмәғәт ойошмалары менән хеҙмәттәшлек тураһында килешеү төҙөлгән, йәмәғәт ойошмаларының 69 ағзаһы ҡатнашты.
Башҡортостан Президенты һайлауына кандидатураларҙы билдәләү буйынса һуңғы ҡарар йәшерен тауыш биреү формаһында 21 июндә «Берҙәм Рәсәй» партияһының урындағы бүлексә конференцияһында ҡабул ителәсәк.


c: text/html

text:
Фото:
Өфөлә Еңеү паркында сәскәләр һалыу һәм Бөйөк Ватан һуғышы геройҙары – ике генералдың бюсын асыу тантанаһы үтте
Фото:
Бөгөн Өфөлә, Еңеү паркында, 1941-1945 йылдарҙағы Бөйөк Ватан һуғышында Советтар Союзының фашистик Германияны Еңеүенең 65 йыллыҡ юбилейына арналған Мәңгелек утҡа — веноктар, Советтар Союзы Геройҙары Александр Матросов менән Миңлеғәле Ғөбәйҙуллин һәйкәленә, ике тапҡыр Советтар Союзы Геройы Муса Гәрәев ҡәберенә сәскәләр һалыу тантанаһы үтте. Тантанала Башҡортостан Республикаһы Президенты Мортаза Рәхимов, БР Дәүләт Йыйылышы – Ҡоролтай рәйесе Константин Толкачев, БР Хөкүмәте Премьер-министры Раил Сарбаев һәм башҡа вазифалы кешеләр ҡатнашты.
Иртәндән алып һуғыш йылдары йырҙары һәм марштар яңғыраған байрамса биҙәлгән парк аллеяһында тантанаға бер сәғәт алдан меңләгән өфөлө йыйылды. Ике тапҡыр Советтар Союзы Геройы М.Ғ.Гәрәев исемендәге башланғыс осош әҙерлеге булған Өфө дөйөм белем биреү мәктәбе-интернаты кадеттары үҙәк аллея буйлап теҙелде, Мәңгелек ут һәм А.Матросов һәм М.Ғөбәйҙуллин һәйкәле янында, шулай уҡ М.Ғ.Гәрәев ҡәбере эргәһендә почетлы ҡарауыл ҡуйылды. Бөйөк Ватан һуғышы, Ҡораллы Көстәр һәм хоҡуҡ һаҡлау органдары ветерандары, байраҡ төркөмө һәм Өфө гарнизонының тынлы оркестры, офицерҙар һәм курсанттар тәрән тынлыҡта ҡалды.
Парк алдында Президентты министрлыҡ һәм ведомстволар етәкселәре, Өфө хакимиәте, депутаттар, ветерандар, йәштәр һәм йәмәғәт ойошмалары вәкилдәре ҡаршыланы. Почетлы ҡарауыл начальнигы докладынан һуң тынлы оркестр башҡарыуындағы Шумандың “Татлы хыял”ы көйөнә Башҡортостан Президенты Мортаза Рәхимов республиканың күп милләтле халҡы исеменән Мәңгелек утҡа венок һалды. Артабан Мәңгелек утҡа БР Дәүләт Йыйылышы рәйесе Константин Толкачев һәм БР Хөкүмәте Премьер-министры Раил Сарбаев сәскәләр һалды.
Рәсәй Федерацияһы һәм Башҡортостан Республикаһы гимндары башҡарылғандан һуң метроном тынлыҡ минуты иғлан итте, артабан байраҡ төркөмөнөң, офицерҙар һәм курсанттарҙың тантаналы йөрөшө үтте. Маршты республика Президенты Мортаза Рәхимов, БР Дәүләт Йыйылышы рәйесе Константин Толкачев һәм БР Хөкүмәте Премьер-министры Раил Сарбаев, башҡа рәсми вәкилдәр һәм Бөйөк Ватан һуғышы ветерандары ҡабул итте. Артынса Александр Матросов һәм Миңлеғәле Ғөбайҙуллин һәйкәленә министрлыҡ һәм ведомстволар етәкселәре, Өфө хакимиәте, депутаттар, ветерандар, йәштәр һәм йәмәғәт ойошмалары вәкилдәре сәскәләр һалды. Ошонан һуң тантанала ҡатнашыусылар ике тапҡыр Советтар Союзы Геройы Муса Гәрәев ҡәберенә үтте һәм унда ла сәскәләр һалды.
Традицион церемониалды генералдар Миңлеғәле Шайморатов һәм Таһир Күсимов бюстарын асыу дауам итте. Тантанала хәрби кейемдәге «Мираҫ» фольклор бейеү ансамбле артистары, ике тапҡыр Советтар Союзы Геройы М.Ғ.Гәрәев исемендәге башланғыс осош әҙерлеге булған Өфө дөйөм белем биреү мәктәбе-интернаты кадеттары ҡатнашты.
Бюстар асылғандан һуң уларға хәрби әҙерлек аҙымдары менән һалдаттар килде һәм һәйкәл нигеҙенә Дан гирляндаһын урынлаштырҙы, бынан һуң өс тапҡыр салют бирелде, ә БР Хәрби комиссариатының тынлы оркестры Башҡортостан Республикаһы Гимнын уйнаны.
Артабан артистар «Шайморатов — генерал» йырын башҡарҙы. Геройҙар хаҡында генерал Шайморатовтың алыҫ туғаны, 112-се Башҡорт кавалерия дивизияһы ветерандары советы рәйесе Әсхәт Ғәҙелшин, һәм Советтар Союзы Геройы генерал Күсимовтың улы — Салауат Күсимов йылы һүҙҙәр әйтте.
Тантана ахырында рәсми делегация Өфөнөң Орджоникидзе районы көстәре менән әҙерләнгән байрам программаһын ҡараны.
Еңеү паркына визиты аҙағында йола буйынса Мортаза Рәхимов ветерандар, байрамға килгән йәш өфөлөләр менән аралашты.

robotstxt: allowed

filter: keep


text:
Волга буйы федераль округындағы иң ҡыйбатлы күп ҡатлы йорттар - Өфөлә
Рәсәй Төҙөүселәр ассоциацияһы менән Инженер-сметасылар союзы Рәсәй Федерацияһы төбәктәре буйынса күсемһеҙ милек баҙары хаҡтарына аналитик күҙәтеү эшләне. Иҫәп-хисап яһау өсөн ҙур һорау менән файҙаланған күп фатирлы торлаҡ йорттар төҙөлөшөнөң уртаса хаҡтары алынған. Исемлек башында Мәскәү менән Санкт-Петербург килә. Йорттар төҙөлөшөнөң тулы үҙҡиммәте бер квадрат метрына иҫәптә баш ҡалала – 66351 һум, Питерҙа 54386 һум тәшкил итә.
Өфө 38572 һумға тиң күрһәткес менән Волга буйы федераль округында исемлектең башында тора. Әйткәндәй, Башҡортостандың баш ҡалаһында ағымдағы йылдың ғинуар айында тағы Волга буйы федераль округындағы иң юғары үҙҡиммәт теркәлгән.
Шул уҡ ваҡытта торлаҡтың иң түбән үҙҡиммәте Таймырҙа (23045 һум) һәм Эвенк автономлы округында (23143 һум) булыуы билдәле.


text:
Башҡорт опера һәм балет театрында яңы художество етәксеһе һәм баш дирижер Фото: Лариса Ветлугина коллажы
Башҡорт опера һәм балет театрында яңы художество етәксеһе һәм баш дирижер
Башҡорт опера һәм балет театрында яңы художество етәксеһе һәм баш дирижер Фото: Лариса Ветлугина коллажы
Башҡорт дәүләт опера һәм балет театрында – яңы художество етәксеһе һәм баш дирижер.
Театрҙың матбуғат хеҙмәтенән хәбәр итеүҙәренсә, художество етәксеһе итеп Рәсәйҙең атҡаҙанған сәнғәт эшмәкәре, Башҡортостандың халыҡ артисы, «Алтын битлек» Милли театр премияһы лауреаты Валерий Платонов тәғәйенләнде. 1991-2001 йылдарҙа ул театрҙың баш дирижеры булғайны, «Өфөлә Шаляпин кисәләре» опера, Рудольф Нуриев исемендәге балет сәнғәтенең Халыҡ-ара фестивалдәре менән етәкселек итте, Өфө дәүләт сәнғәт академияһында уҡытҡан. Күп кенә эре сараларҙа ойоштороусы һәм оркестр дирижеры була.
Уның етәкселегендә донъя кимәлендәге операларҙың премьералары үтте.
2001 йылдан алып Пермь опера һәм балет театрында баш дирижер булып эшләй. Симфоник оркестр менән бик күп Рәсәй субъекттарында, сит илдәрҙә сығыш яһаған. Валерий Платонов Башҡорт театрының художество етәксеһе вазифаһы менән Пермь опера һәм балет театрында баш дирижер вазифаһын бергә алып барасаҡ.
Артем Макаров ҡабаттан баш дирижер вазифаһын биләне. Ул Заһир Исмәғилев исемендәге Өфө дәүләт сәнғәт академияһын «фортепиано» һөнәре буйынса, артабан опера-симфоник дирижерлыҡ итеү аспирантураһын тамамлаған.
Театрҙың генераль директоры вазифаһын башҡарыусы Владислав Самойлов үҙенең вазифаһында ҡала һәм административ мәсьәләләрҙе хәл итәсәк.


text:
Башҡортостан Президенты Республика көнө хөрмәтенә Дуҫлыҡ монументына сәскәләр һалдыФото: Олег Яровиков
Башҡортостан Президенты Республика көнө хөрмәтенә Дуҫлыҡ монументына сәскәләр һалды
Башҡортостан Президенты Республика көнө хөрмәтенә Дуҫлыҡ монументына сәскәләр һалдыФото: Олег Яровиков
ӨФӨ, 2014 йыл, 10 октябрь. /«Башинформ» мәғлүмәт агентлығы, Арина Рәхимҡолова/.
Республика көнө алдынан, 10 октябрҙә, Өфөлә Башҡортостан Президенты Рөстәм Хәмитов, БР Дәүләт Йыйылышы – Ҡоролтай Рәйесе Константин Толкачев, Башҡортостан Президенты Хакимиәте Етәксеһе Сергей Молчанов, БР Хөкүмәте Премьер-министрының беренсе урынбаҫары Рөстәм Мәрҙәнов Дуҫлыҡ монументына сәскәләр һалдылар.
Сәскәләр һалыу тантанаһында Башҡортостандың дәүләт власы органдары, Өфө хакимиәте етәкселәре һәм башҡа рәсми кешеләр ҡатнашты.
Монумент Башҡортостандың үҙ ирке менән Рәсәй дәүләтенә ҡушылыуына 400 йыл тулыу айҡанлы төҙөлгән. Өфөлә Республика көнөн байрам итеүҙе, Ағиҙел йылғаһы ҡалҡыулығында урынлашҡан, был һәйкәлгә сәскәләр һалыуҙан башлау матур йолаға әүерелгән.


text:
Фото:
Башҡортостанға йылы килде
Фото:
Башҡортостанда был аҙна йылы булырға вәғәҙә итә. Башгидромет үҙәгенең баш синоптигы Анна Козаева хәбәр итеүенсә, кесе йомаға тиклем республикала һауа торошо артыҡ үҙгәрмәйәсәк. Көндөҙ температура 24 градус тәшкил итәсәк, ә ҡайһы бер райондарҙа һауа 28 градусҡа тиклем йылынасаҡ.
— Иң йылы һауа торошо Стәрлетамаҡта һәм Туймазыла күҙәтеләсәк, — ти Анна Козаева. — Шул уҡ ваҡытта төнөн термометр бағанаһы бер градус йылыға тиклем төшәсәк.
Кесе йома атмосфера баҫымының кәмеүе көтөлә. Йома көнө республиканың ҡайһы бер урындарында ямғыр яуыуы ихтимал. Ял көндәре яуым-төшөмһөҙ буласаҡ, ләкин һауа температураһы бер аҙ төшәсәк һәм 20 градус тирәһе тәшкил итәсәк.


text:
Фото:
Дмитрий Медведев Мортаза Рәхимовты Еңеү Көнө менән ҡотланы
Фото:
Рәсәй Федерацияһы Президенты Дмитрий Медведев Башҡортостан Республикаһы Президенты Мортаза Рәхимовты Бөйөк Еңеүҙең 65 йыллығы менән ҡотланы. Дәүләт башлығы телеграммаһында шулай тиелә:
«Хөрмәтле Мортаза Ғөбәйҙулла улы!
Һеҙҙе Бөйөк Еңеүҙең 65 йыллығы менән ихлас ҡотлайым!
Еңеү Көнө – Рәсәй граждандары өсөн изге байрам. Беҙ ауыр һуғыш һынауҙарына ҡаршы тора алған һәм Ватаныбыҙҙы һәм донъяны нацизмдан азат иткән атай-олатайҙар батырлығын ололап иҫкә алабыҙ. Улар беҙгә яҡты киләсәк бүләк итте һәм ҡаҡшамаҫ рух көсө, ҡаһарманлыҡ һәм берҙәмлек өлгөһө күрһәтте.
Ул дәһшәтле һуғыш дәрестәре ваҡытҡа буйһонмай. Еңеү тураһында хәтер мәңге йәшәйәсәк һәм быуындан быуынға тапшырыласаҡ.
Уңыштар һеҙгә, ныҡлы һаулыҡ һәм яҡшылыҡтар.
Д.А.Медведев».
Башҡортостан Республикаһы Президенты Мортаза Рәхимовты Еңеү көнө менән шулай уҡ Рәсәй Хөкүмәте Pәйесе Владимир Путин ҡотланы:
«Хөрмәтле Мортаза Ғөбәйҙулла улы!
Һеҙҙе Бөйөк Еңеүҙең юбилейы менән ҡотлайым.
Был яҡты, һәр беребеҙ өсөн ҡәҙерле байрам бар быуындарҙы берләштерә.
Туптарҙан залп яңғыраған һәм кешелек тарихында иң аяуһыҙ һуғыш тамамланған онотолмаҫ еңеү майынан 65 йыл үткән. Ләкин Бөйөк Ватан һуғышы геройҙарының – ҡаһармандарса фронтта алышҡан, өҙлөкһөҙ хеҙмәт вахтаһында торғандарҙың батырлығы һәр ваҡыт ватансылыҡ, әхлаҡлыҡ, бурысҡа тоғролоҡтоң юғары үлсәүе булып хеҙмәт итәсәк.
Һеҙгә уңыштар, сәләмәтлек һәм именлек теләйем.
В.В.Путин».
Башҡортостан Президенты Мортаза Рәхимов исеменә Еңеү көнө айҡанлы ҡотлауҙарҙы шулай уҡ Рәсәй Федерацияһы Федераль Йыйылышының Федерация Советы Рәйесе Сергей Миронов, РФ Президенты Хакимиәте Етәксеһе Сергей Нарышкин, РФ Президентының Волга буйы федераль округындағы Тулы хоҡуҡлы вәкиле Григорий Рапота, Бөйөк Еңеүҙең 65 йыллыҡ юбилейы менән БР Президенты Мортаза Рәхимовты РФ Федераль Йыйылыш Федерация Советы ағзалары, Рәсәй Дәүләт Думаһы депутаттары, федераль министрлыҡтар һәм ведомстволар етәкселәре, Рәсәй Федерацияһы субъекттары башлыҡтары, хәрби начальниктар, күренекле йәмәғәт һәм сәйәсәт эшмәкәрҙәре, эре сәнәғәт предприятиелары һәм финанс компаниялары етәкселәре һәм башҡалар ҡотланы.
Телеграммалар килеүен дауам итә.


text:
26 апрель
26 апрель — григориан стиле буйынса йылдың 116-сы (кәбисә йылында 117) көнө. Йыл аҙағына тиклем 249 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Халыҡ-ара интеллектуаль милек көнө.
- Украина — Радиация фажиғәләрендә һәләк булыусыларҙы иҫкә алыу көнө.
- Татарстан — Туған тел көнө.
- Танзания — Берләшеү көнө.
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
Был көндө үлгәндәр[үҙгәртергә | вики-тексты үҙгәртергә]
- 1998 — Булат Рафиҡов, башҡорт совет яҙыусыһы, Башҡортостандың Салауат Юлаев исемендәге дәүләт премияһы лауреаты (1990), Рәсәйҙең Дуҫлыҡ ордены кавалеры (1994).


text:
Фото:
Константин Толкачев Урман ауылындағы тергеҙеү эштәрен хупланы
Фото:
Башҡортостан парламенты спикеры Константин Толкачев майҙа хәрби часть келәттәрендә боеприпастар шартлауҙан зыян күргән Иглин районының Урман ауылында тергеҙеү эштәре барышы менән танышты.
Ғәҙәттән тыш хәл һөҙөмтәһендә өс мең самаһы кеше эвакуацияланған, ә матди зыян, һуңғы мәғлүмәттәр буйынса, 400 миллион һумдан ашып киткән.
БР Дәүләт Йыйылышы - Ҡоролтай рәйесе, торлаҡ-коммуналь хужалыҡ министры Ирек Ялалов, район башлығы Рафиҡ Мусин һәм хәрби часть вәкилдәре балалар баҡсаһын, мәктәпте, торлаҡ йорттарҙы ҡарап сыҡты. 85 ғаилә өсөн йорттар төҙөлгән Иглиндағы төҙөлөш майҙансығы ла иғтибарҙан ситтә ҡалманы. Подрядсылар әйтеүенсә, шартлауҙан һуң стеналары ғына ҡалған балалар баҡсаһы менән мәктәп уҡыу йылы башланыуға сафҡа индереләсәк. Торлаҡ йорттарҙың ҡыйығы, коммуникациялары өлөшләтә тергеҙелгән, быялалар ҡуйылған.
— Шартлауҙың тәүге көнө менән сағыштырғанда бөтөнләй икенсе күренешкә шаһит булдыҡ, — тип тәьҫораттары менән уртаҡлашты Константин Толкачев. — Республикалағы тейешле структураларҙың йылдам һәм сифатлы эш итеүе ҡыуандыра. Төҙөлөш эштәре көн яҡтыһында, ялһыҙ алып барыла. Ҡасан да булһа бындай тиҙлектә эшләгәндәрен хәтерләмәйем. Бөтәһе лә бар нәмәне ҡыҫҡа ваҡытта тергеҙеү өсөн тырыша. Эш сифаты ла тейешле кимәлдә. Әлегә, әлбиттә, яҡынса һөҙөмтәләрҙе генә күрергә мөмкин, әммә мин ниндәй ҙә булһа илке-һалҡылыҡты һиҙмәнем.


text:
Башҡортостанда йәш ғалимдарҙың иң яҡшы инновацион проекттары конкурсы старт алды
29 октябрҙә Өфөлә Ғилми-техник өлкәлә бәләкәй предприятиелар үҫешенә булышлыҡ итеү фондының «УМНИК» программаһы буйынса инновацион проекттар конкурсының йомғаҡлау сессияһы эшләй башланы.
БР Фәндәр академияһының матбуғат хеҙмәтенән хәбәр итеүҙәренсә, финалда 43 иң яҡшы проект авторы ҡатнашасаҡ. Конкурста ҡатнашыусылар үҙҙәренең проекттарын түбәндәге биш йүнәлеш буйынса тәҡдим итәсәк: «Мәғлүмәт технологиялары», «Киләсәк медицинаһы», «Заманса материалдар һәм уларҙы эшләү технологиялары», «Яңы приборҙар һәм аппарат комплекстары», «Биотехнологиялар».
Проекттарға эксперттар комиссияһы баһа бирәсәк. Уның составында юғары уҡыу йорттары һәм ғилми-тикшеренеү ойошмаларының алдынғы белгестәре, республика Фәндәр академияһы ғалимдары һәм башҡа белгестәр бар.
Конкурсҡа йомғаҡ 30 октябрҙә яһала. Еңеүселәрҙең проекттарын Ғилми-техник өлкәлә бәләкәй предприятиелар үҫешенә булышлыҡ итеү фонды финанслаясаҡ.


text:
Фото:
Башҡортостандың иң яҡшы спортсылары һәм тренерҙары стипендиялар аласаҡ
Фото:
2010 йылдың 1 июленән Башҡортостан Республикаһында спортсыларға – спорт йыйылма командалары ағзаларына һәм тренерҙарға ай һайын Башҡортостан Республикаһы Президентының социаль стипендиялары түләнә.
«Башинформ» агентлығына БР Йәштәр сәйәсәте, спорт һәм туризм министрлығынан хәбәр итеүҙәренсә, Башҡортостан Республикаһы Хөкүмәтенең (№ 819-р 2010 йылдың 23 июленән) бойороғона ярашлы, спортсыларға – Башҡортостан Республикаһы һәм Рәсәй Федерацияһының спорт йыйылма командалары ағзаларына – 50 тренерға һәм 250 спортсыға — 1 июлдән ай һайын 300 социаль стипендия түләнергә тейеш. Был исемлеккә олимпиа спорт төрҙәре вәкилдәре лә, шулай уҡ олимпиа төрөнә ҡарамаған спорт вәкилдәре лә инә.
Ведомство олимпиа спорт төрҙәре менән шөғөлләнгән спортсылар араһынан стипендияға дәғүә иткән 500-ҙән ашыу дәғүәсене ҡараған.
Спортсылар стипендияһы күләме спорт төрө классификацияһына, спортсының йәшенә һәм уның ҡаҙаныштарына ҡарап 6 меңдән 35 мең һумға тиклем буласаҡ.
Тренерҙарға стипендияның уртаса күләме 10 меңдән 20 мең һумға тиклем тәшкил итәсәк.
Төп маҡсаттары — спортсыларҙың ижади әүҙемлегенә булышлыҡ итеү, шулай уҡ төбәктә спорт резервын һәм тренерҙар кадрын һаҡлау һәм мөмкин тиклем яҡшыртыу.
Бойороҡто ғәмәлгә ашырыуҙы күҙәтеү Башҡортостан Республикаһы Йәштәр сәйәсәте, спорт һәм туризм министрлығына йөкмәтелгән.


text:
Өфөлә ҡалдыҡтарҙы эшкәртеү буйынса технологиялар презентацияһы үтәсәк
Шишәмбе, 4 октябрҙә, Башҡортостандың Тәбиғәттән файҙаланыу һәм экология министрлығында ҡаты көнкүреш ҡалдыҡтарын утилләштереү һәм эшкәртеү буйынса бер нисә технология презентацияһы үткәреләсәк. Уның төп маҡсаты – заманса методикалар мөмкинлектәрен күрһәтеү. Артабан уларҙы ҡаты көнкүреш ҡалдыҡтарын эшкәртеү менән шөғөлләнгән республика предприятеларында ҡулланып буласаҡ.
Министрлыҡтың матбуғат секретары Нина Никандрова һүҙҙәренсә, кәңәшмә-презентацияла республиканың Сәнәғәт һәм инновацион сәйәсәт министрлығы, Өфө, Салауат, Ишембай, Стәрлетамаҡ хакимиәттәре, ҡаты көнкүреш ҡалдыҡтарын эшкәртеүсе предприятиелар вәкилдәре һәм фән эшмәкәрҙәре ҡатнашасаҡ.
Иҫегеҙгә төшөрәбеҙ, ике аҙна элек Өфөлә Mitsubishi сүп-сар яғыу заводының презентацияһы үтте. Рәсәйҙә бындай предприятиелар юҡ. Производство майҙанының ҙур булмауы уны ҡала эсендә йәки ҡала янында төҙөргә мөмкинлек бирә. Завод барлыҡ тиерлек көнкүреш ҡалдыҡтарын яғыуға тәғәйенләнгән. Бөгөнгө көнгә Башҡортостан үҙ яуабын бирмәгән әле – проект тикшерелә генә. Башҡортостанда көнкүреш ҡалдыҡтарын яғыу буйынса заманса заводтың илдә тәүгеләрҙән булып эшләп китеүе бик тә ихтимал.


text:
Рөстәм Хәмитов энергетика һәм торлаҡ-коммуналь хужалыҡ объекттарын көҙгө-ҡышҡы осорға әҙерләү буйынса видеоселектор кәңәшмәлә ҡатнашты Фото: Олег Яровиков
Рөстәм Хәмитов энергетика һәм торлаҡ-коммуналь хужалыҡ объекттарын көҙгө-ҡышҡы осорға әҙерләү буйынса видеоселектор кәңәшмәлә ҡатнашты
Рөстәм Хәмитов энергетика һәм торлаҡ-коммуналь хужалыҡ объекттарын көҙгө-ҡышҡы осорға әҙерләү буйынса видеоселектор кәңәшмәлә ҡатнашты Фото: Олег Яровиков
ӨФӨ, 2015 йыл, 22 июль. /«Башинформ» мәғлүмәт агентлығы, Илья Спиридонов/.
22 июлдә Башҡортостан Башлығы Рөстәм Хәмитов Рәсәй Хөкүмәте вице-премьеры Дмитрий Козак рәйеслегендәге Бөтә Рәсәй видеоселектор кәңәшмәһендә ҡатнашты. Кәңәшмәлә энергетика һәм торлаҡ-коммуналь хужалыҡ объекттарын көҙгө-ҡышҡы осорға әҙерләү барышы, шулай уҡ халыҡты сифатлы эсәр һыу менән тәьмин итеү, торлаҡ-коммуналь хужалыҡ өлкәһенә шәхси инвестициялар йәлеп итеү һәм торлаҡ-коммуналь хужалыҡтың дәүләт мәғлүмәт системаһын булдырыу мәсьәләләре тикшерелде.
– Ҡышҡа әҙерлек – Рәсәй төбәктәрендәге башҡарма властың мөһим бурысы. Һуңғы йылдарҙа был эш яҡшыра, авариялар кәмей. Шуға ҡарамаҫтан, уяулыҡты юғалтырға ярамай. Өҫтәүенә беҙҙәге ҡыш ҡышҡа оҡшамаған. Шуға күрә торлаҡ фондын көҙгө-ҡышҡы осорға тейешле кимәлдә әҙерләү өсөн бөтә көстө һалырға кәрәк, – тип һыҙыҡ өҫтөнә алды Дмитрий Козак.
Торлаҡ-коммуналь хужалыҡ өлкәһенә инвестициялар йәлеп итеү темаһын тикшереп, Рәсәйҙең төҙөлөш һәм торлаҡ-коммуналь хужалыҡ министры Михаил Мень ошо мәсьәләне хәл итеү механизмдары тураһында һөйләне.
– Яҡын арала Торлаҡ-коммуналь хужалыҡты реформалаштырыуға булышлыҡ итеү фонды менән берлектә тармаҡҡа инвестициялар йәлеп итеү буйынса ярҙам итеү саралары – бәләкәй ҡалаларҙа проекттарҙы финанслау һәм торлаҡ-коммуналь хужалыҡ объекттарын яңыртыуға йәлеп ителгән кредит буйынса процент ставкаларын субсидиялау башланасаҡ, – тип хәбәр итте министр.
Башҡортостан Хөкүмәте ҡарарына ярашлы, 2015 йылдың 15 сентябренә республика торлаҡ-коммуналь хужалыҡ объекттарының йылытыу миҙгеленә әҙерлеге тәьмин ителергә тейеш. Бөгөнгө көнгә тармаҡтағы бөтә объекттарҙың әҙерлеге 44 процент тип баһалана.


text:
Өфө урман хужалығы техникумы - Рәсәйҙә иң яҡшыһы
Өфө урман хужалығы техникумына Рәсәйҙә "Иң яҡшы урман хужалығы техникумы-2009" исеме бирелде. Шуның менән бәйле уҡыу йорто директоры Дамир Асҡаров исеменә Федераль урман хужалығы агентлығы етәксеһе Алексей Савиновтан телеграмма килде, унда ул урман хужалығы техникумы коллективын һәм уның етәксеһен Урман хеҙмәткәрҙәре көнө һәм был почетлы исем бирелеү менән ҡотлай.
Алексей Савинов федераль кимәлдә уңыштар яулаған буласаҡ урман белгестәре әҙерләгән өсөн рәхмәт белдерә.
Өфө урман хужалығы техникумына "иң яҡшы" исеме 2008-2009 уҡыу йылы йомғаҡтары буйынса иң яҡшы күрһәткестәргә өлгәшкән өсөн бирелгән. Техникум ике йыл элек тә ошондай наградаға лайыҡ булғайны. Коллективҡа ул саҡта "ПАЗ" автобусы бүләк иткәйнеләр. Ә быйыл февралдә Нижегородка өлкәһендә үткән ҡышҡы спартакиада һөҙөмтәләре буйынса беҙҙең урман хужалығы техникумы алтын миҙал, диплом һәм компьютер класы өсөн мультимедиа ҡорамалдары һатып алыуға сертификат яуланы.
Белеүегеҙсә, Өфө урман хужалығы техникумы — илдә иң өлкән уҡыу йорттарының береһе. Унда ете специальность буйынса меңдән ашыу кеше уҡый.


text:
«Салауат Юлаев» Яңы йыл алдынан изгелек акцияһын үткәрҙе
«Салауат Юлаев» хоккей клубы көн элгәре Шәһит Хоҙайбирҙин исемендәге 1-се Республика балалар йортонда «Салауат» изгелек бүләк итә» социаль акцияһын үткәрҙе, тип хәбәр итә клубтың матбуғат хеҙмәте.
Шәмбе, 17 декабрҙә, әлеге социаль учреждение балалары «Салауат Юлаев» хоккей клубына 50 йыл тулыу айҡанлы ойошторолған байрамда ҡатнашҡайны. Хәҙер иһә хоккейсылар яуап визиты менән килде. Балалар ҡунаҡтар өсөн концерт номерҙарын күрһәтте, «юлаевсылар» уларға бүләктәр тапшырҙы. Социаль учреждение етәкселеге һорауы буйынса балалар өсөн ноутбуктар һәм цифрлы фотокамералар һатып алынған. Бынан тыш, «юлаевсылар» үҙҙәре менән татлы бүләктәр, сәкәндәр, шайбалар алып килде. Быларҙың барыһы ла уйынсыларҙың һәм тренерҙарҙың шәхси аҡсаларына һатып алынған.
- Балаларҙы ысын күңелдән яҡынлашып килгән Яңы йыл менән ҡотлайбыҙ, — тине «Салауат»тың баш тренеры Венер Сафин. – Уларға бәхет, изгелек һәм иң мөһиме һаулыҡ теләйбеҙ. Беҙҙең килеүебеҙ әҙ генә булһа ла ҡыуаныс алып килгәндер, тип ышанам. Беҙ һәр саҡ бында ҙур теләк менән киләбеҙ, һеҙҙең менән аралашыу беҙгә ҙур кинәнес бирә. Бындай осрашыуҙар йола булараҡ артабан да дауам итер, тип ышанам. Беҙ һеҙҙе ныҡ яратабыҙ!


text:
Башҡортостан һәм Белорусь Республикаһы араһында хеҙмәттәшлек нығый
Рәсәй һәм Белорусь Республикаһы Союздаш Дәүләте ойошторолоуына ун йыл тулыуға арналған Волга буйы федераль округы делегацияһының Белорусь Республикаһына эш сәфәре Башҡортостан һәм Белорусь Республикаһы араһында иҡтисади, мәҙәни һәм фәнни бәйләнештәрҙе нығытты. Был хаҡта “Башинформ” агентлығына БР Төҙөлөш, архитектура һәм транспорт министры Рауил Ибәтуллин хәбәр итте.
Рәсәй Президентының Волга буйы федераль округындағы тулы хоҡуҡлы вәкиле Григорий Рапота етәкселегендәге рәсми делегацияға 20 кеше инде. Улар араһында, беҙҙең республика делегаттарынан тыш, Киров һәм Ырымбур өлкәләре башлыҡтары, шулай уҡ Пенза, Һамар, Нижегород өлкәләре, Сыуаш һәм Татарстан Республикалары вәкилдәре булды.
Волга буйы федераль округы делегацияһы менән бергә Белорусь Республикаһына округ төбәктәренең иң эре предприятие етәкселәре лә барҙы. Делегация составына “Өфө” Халыҡ-ара аэропортының генераль директоры Салауат Ҡотошев, БР Сауҙа–сәнәғәт палатаһының рәйесе Сергей Ефремов, БР Фәндәр академияһы вице-президенты Әсғәт Ғүмәров, “Башҡорт троллейбустар заводы” асыҡ акционерҙар йәмғиәте директоры Сәйет Закиров, “Стәрлетамаҡ Агротехсервисы” яуаплылығы сикләнгән йәмғиәттең генераль директоры Рәмил Баһаутдинов һәм башҡалар инде.
– Беҙҙең республика вәкилдәре өсөн Минскиҙа “Белкомммаш” , трактор һәм автомобиль заводтары эшмәкәрлеге менән танышыу һөҙөмтәле булды, – тине Рауил Ибәтуллин. – Трактор һәм трамвай техникаһын етештереү өлкәһендә Белорусь менән күптән инде уртаҡ тел табылған.
Беҙҙең ғалимдар өсөн дә был эш сәфәре һөҙөмтәле булды. Башҡортостан делегацияһы вәкилдәре Башҡортостан Республикаһының Фәндәр академияһы һәм Белорусь Республикаһының Милли академияһы араһында үҙ-ара хеҙмәттәшлек итеү һәм партнерлыҡ килешеүенә ҡул ҡуйҙы.
Минскиға эш сәфәре сиктәрендә унда ҡатнашыусылар Белорусь Республикаһының Милли китапханаһында Волга буйы федераль округтың инновацион ҡеүәте тураһында мәғлүмәт менән танышты. “Белэкспо” күргәҙмәләр комплексында бәйләнештәр биржаһын тантаналы асыу үтте. Рауил Ибәтуллин һүҙҙәре буйынса, биржа сиктәрендә ҡабул ителгән килешеүгә ярашлы “Өфө” Халыҡ-ара аэропортынан киләһе йыл Беларусь Республикаһы баш ҡалаһы – Минскиға регуляр рейстар асыласаҡ. Делегация составына ингән “Өфө” Халыҡ-ара аэропорты етәкселеге Беларусь Республикаһы һәм «Белавиа» авиакомпанияһы етәкселеге менән Өфө менән Минск араһында регуляр авиарейстар асыу мөмкинлеге тураһында һөйләшеүҙәр үткәрҙе.
Волга буйы федераль округы делегацияһының Белорусь Республикаһына эш сәфәре сиктәрендә Белорусь Республикаһы Президенты Александр Лукашенко менән осрашыу мөһим ваҡиғаларҙың береһе булды. Делегация ағзалары шулай уҡ Белорусь Республикаһы Премьер–министры Сергей Федорский менән дә осрашты.
– Рәсәй кеүек ҡеүәтле сеймал базаһы булмағанға күрә, бөгөн Белорусь Республикаһы яңы технологияларҙы үҫтереүгә төп баҫым яһай, – тине Рауил Ибәтуллин. – Иҡтисад тармағында инновациялар айырыуса уңышлы индерелә. Уларҙы беҙҙең республикала ҡуллана аласаҡ.
Киләһе йылдың ғинуарында Белорусь Республикаһы делегацияһының беҙҙең республикаға килеүе көтөлә. Делегацияны Белорусь Республикаһының Архитектура һәм төҙөлөш министры Александр Селезнев етәкләйәсәк


text:
Автор: Идельбекова Райля Равильевна, воспитатель МБДОУ д/с №7 «Азамат», г. Кумертау, Республика Башкортостан
Кеше үҙенең тыуған ерен, туған телен яратмай, башҡа милләтте ихтирам итмәй тороп, бар донъяны ярата алмай, тигән Башҡортостандың халыҡ шағиры Әнғәм Атнабаев. Ысынлап та, милли рух, тыуған илеңә, туған телеңә һөйөү тойғоһо, башҡа милләт вәкилдәре менән аңлашып, һыйышып, бер-береңә ярҙамлашып йәшәү сифаты бала саҡта алған ғаилә тәрбиәһенән һәм мөхиттән килә.
Күмертау ҡалаһындағы ...
Читать далее


text:
Фото:
Башҡортостанда яңы «Максат» башҡорт йәштәре хәрәкәте ойошторола
Фото:
27 майҙа, Йәштәр көнөндә, Өфөлә башҡорт йәштәренең яңы «Маҡсат» ойошмаһын ойоштороу конференцияһы үтәсәк.
Кисә Башҡортстан Республикаһы Йәштәр сәйәсәте һәм спорт министрлығында был хәрәкәтте ойоштороу буйынса инициатива төркөмөнөң ултырышы үтте. Унда ойошманың маҡсаттары һәм бурыстары, уның исеме, ойоштороу-хоҡуҡи формаһы, шулай уҡ ойоштороу конференцияһын үткәреү көнө билдәләнде.
Инициатива төркөмө етәксеһе, Бөтә донъя башҡорттары ҡоролтайы Башҡарма комитетының Йәштәр советы ағзаһы Валерия Төмәнцеваның билдәләүенсә, йәштәрҙең милли, мәҙәни, социаль, иҡтисади, сәйәси ҡыҙыҡһыныуҙарын үҫтереүгә булышлыҡ итеү, республика территорияһындағы граждандар йәмғиәте үҫешендә ҡатнашыу, йәштәр мөхитендә милләт-ара татыулыҡ идеяларын пропагандалау, башҡа төрлө йәштәр йәмәғәт ойошмалары менән хеҙмәттәшлек итеү һәм берлектәге проекттарҙы тормошҡа ашырыу яңы төбәк йәмәғәт ойошмаһының төп маҡсаты булырға тейеш.
— Бөгөнгө көндә йәштәр сәйәсәтен тормошҡа ашырыуҙа дәүләт органдары менән конструктив хеҙмәттәшлек алып барыусы бер генә башҡорт йәштәре ойошмаһы ла юҡ, — тип билдәләне инициатива төркөмө ағзаһы, БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы рәйесе урынбаҫары Искәндәр Юлдашев. — Һөҙөмтәлә башҡорт йәштәренең күбеһе республиканың йәмәғәт тормошонан ситтә ҡала. Әле булдырылыусы йәштәр хәрәкәте башҡорт йәштәре менән һөҙөмтәле эш итеүҙе ойоштороп, уны граждандар йәмғиәтенең бер өлөшө яһап, был буш торған өлкәне үҙ ҡулына ала алыр ине.
Йәштәр сәйәсәте һәм спорт министры урынбаҫары Руслан Ғизәтуллин фекеренсә, йәштәр сәйәсәтен тормошҡа ашырыуҙа әүҙем ҡатнашасаҡ яңы башҡорт йәштәре ойошмаһын булдырыу мәсьәләһе күптән хәл итеүҙе талап итә ине.
— Толерантлыҡ һәм милләт-ара татыулыҡ идеяларына нигеҙләнгән башҡорт йәштәренең яңы хәрәкәте башҡорт халҡының мәҙәни мираҫын һаҡлап ҡалыу һәм арттырыуҙан тыш, республика йәштәре мәнфәғәттәрен дә яҡлаясаҡ, — тип һыҙыҡ өҫтөнә алды Руслан Ғизәтуллин.


text:
Октябрьский – Рәсәйҙең иң төҙөк ҡалалары иҫәбендә
Рәсәйҙең Төбәк үҫеш министрлығында 2010 йыл өсөн «Рәсәйҙең иң төҙөк ҡала (ауыл) биләмәһе» бөтә Рәсәй конкурсында еңеүселәрҙе наградлау тантанаһы үтте. Октябрьский ҡалаһы «100 меңдән алып һәм унан да ашыу халҡы булған ҡала биләмәһе» категорияһында өсөнсө урын алды.
Рәсәйҙең иң төҙөк ҡалалары иҫәбенә Октябрьский өсөнсө йыл рәттән инә. Торлаҡ-коммуналь хужалыҡтың үҫеш күрһәткестәре һәм муниципаль берәмектең төҙөкләндерелеүе конкурста баһалау критерийҙары булып тора. 100 меңдән алып һәм унан да ашыу халҡы булған ҡалалар араһынан беренсе урынға Түбәнге Кама лайыҡ булды, икенсе урында – Яр Саллы (Татарстан), өсөнсө урынды Октябрьский (Башҡортостан) менән Новороссийск (Краснодар крайы) үҙ-ара бүлеште.
Еңеүселәргә Рәсәй Федерацияһы Хөкүмәте дипломдары һәм аҡсалата премиялар тапшырылды.


text:
Фото:
«Каустик» яңы продукт – ағас-полимер композиты тәҡдим итә
Фото:
Стәрлетамаҡтың «Каустик» асыҡ акционерҙар йәмғиәте «Интерпластика-2010» XIII Халыҡ-ара махсус пластмасса һәм каучук күргәҙмәһендә полимер баҙары өсөн яңы продукт – ағас-полимер композиты (АПК) – тәҡдим итте. Күргәҙмә Красная Преснала «Экспоцентр»ҙа үтте.
Ағас-полимер композиты ағас тултырманан һәм бәйләүсе полимерҙан торған материалдан ғибәрәт. Ул ағастың бөтә яҡшы сифаттарына эйә һәм шул уҡ ваҡытта уның етешһеҙлектәренән “мәхрүм”: АПК серемәй һәм күгәрмәй.
«Каустик» асыҡ акционерҙар йәмғиәтенең 36 квадрат метрлыҡ экспозицияһында поливинилхлоридтың төрлө маркалары ҡуйылды. Айырыуса ағас-полимер яңылыҡ ҙур ҡыҙыҡһыныу тыуҙырҙы. Был «киләсәк материалы»н алыу технологияһын «Каустик» асыҡ акционерҙар йәмғиәте белгестәре үҙҙәре эшләгән. 2009 йылда Стәрлетамаҡ предприятиеһы базаһында «АПК технологияһының бөгөнгө хәле һәм уны үҫтереү перспективалары» конференцияһы үткәрелде. Конференцияла, шулай уҡ «Интерпластика» күргәҙмәһендә предприятиеның ағас-полимер композит етештереү буйынса партнерҙары – Baerlocher GmbH компаниялары төркөмө ҡатнашты.
— Был йүнәлеш киңәйә, ошо тема менән ҡыҙыҡһыныусы предприятиелар географияһы илдең бөтә төбәктәрен солғап ала бара, — ти «Каустик» асыҡ акционерҙар йәмғиәте баш инженерының технологиялар буйынса урынбаҫары Раил Фәтҡуллин.
«Интерпластика»ла Рәсәйҙең полимер продукция етештереүсе бөтә ҙур предприятиелары, бөтә донъянан һәм ватандан полимер материалдар эшкәртеү өсөн технологик ҡорамалдар менән тәьмин итеүселәр ҡатнашты. Дөйөм алғанда, экспоненттар – ә был донъяның 27 иленән 492 компания – күргәҙмә майҙанында 10 мең квадрат метр самаһы урын биләне.


text:
Өфөлә эшҡыуарҙар өсөн бушлай консультациялар үтәсәк
Өфө эшҡыуарҙар берләшмәһе Йәмәғәт ҡабул итеү бүлмәһендә Өфө эшҡыуарҙарын яҡын арала бәләкәй һәм урта эшҡыуарлыҡ эшмәкәрлеге мәсьәләләре буйынса бушлай дүрт консультация көтә. Улар эшҡыуарҙарҙың мәғлүмәтлелеген һәм юридик яҡтан белемен арттырыу маҡсатында ойошторола.
26 ғинуарҙа «Реклама. Өфөлә хеҙмәт һәм тауарҙарҙы алға һөрөү» темаһына консультацияны «Респект» хоҡуҡ компанияһының бүлек начальнигы Эдуард Шәрәфетдинов үткәрәсәк.
3 февралдә «Респект» һөнәри белем биреү институтының коммерция директоры Вероника Воронина «Нисек яңы эш асырға» темаһына консультацияһын тәҡдим итә.
10 февралдә «Килешеүҙәрҙе нисек дөрөҫ төҙөргә» темаһына «БизнесЯрҙам» яуаплылығы сикләнгән йәмғиәтенең юрисконсульты Юлия Чебакова кәңәштәрен бирәсәк.
16 февралдә «Бизнес-партнер» компанияһы директоры урынбаҫары Диана Киселева «Һалым һалыуҙы оптималләштереү һәм бухгалтер иҫәп-хисабын алып барыуға сығымдарҙы кәметеү» темаһына мәғлүмәт бирәсәк.
Консультациялар 16 сәғәттән 18-гә тиклем үткәрелә. 241-47-44 телефоны аша алдан яҙылыу мотлаҡ. Офистың адресы: Өфө, СССР-ҙың 50 йыллығы урамы, 48/1.


text:
Күп функциялы үҙәктәрҙә Бушлай юридик ярҙам көнө уҙғарыла
ӨФӨ, 2015 йыл, 20 ғинуар. /«Башинформ» мәғлүмәт агентлығы, Эльвира Латипова/.
23 ғинуарҙа Дәүләт һәм муниципаль хеҙмәттәр күрһәтеү буйынса Күп функциялы үҙәктәрҙең ете филиалында Бушлай юридик ярҙам көнө үткәрелә. Социаль акция Күп функциялы үҙәк һәм «Берҙәм хоҡуҡи ярҙам үҙәге» яуаплылығы сикләнгән ойошма менән берлектә ойошторола.
Килеүселәр юристар менән торлаҡ, милек, ғаилә, хеҙмәт һәм башҡа бәхәстәр буйынса кәңәшләшә, шулай уҡ «Росреестр»ҙың республика идаралығында килешеүҙәр төҙөү буйынса һорауҙар бирә ала.
Был көндө юристар иртәнге 8-ҙән киске 8-гә тиклем ҡабул итә.
Бушлай юридик ярҙамды түбәндәге адрестар буйынса алырға була: Өфө ҡалаһы, Яңы Күпер урамы,8 һәм Интернациональ урамы,113; Стәрлетамаҡ ҡалаһы, Октябрь проспекты, 71 һәм Хоҙайбирҙин урамы,83; Октябрьский ҡалаһы, Кортунов урамы, 15; Нефтекама ҡалаһы, Төҙөүселәр урамы, 59; Туймазы ҡалаһы, Салауат Юлаев урамы, 69а.


text:
28 майҙан федераль юлдарҙа ауыр йөк транспорты хәрәкәте сикләнә Фото: Олег Яровиков
28 майҙан федераль юлдарҙа ауыр йөк транспорты хәрәкәте сикләнә
28 майҙан федераль юлдарҙа ауыр йөк транспорты хәрәкәте сикләнә Фото: Олег Яровиков
ӨФӨ, 2016 йыл, 25 май. /«Башинформ» мәғлүмәт агентлығы, Галина Бахшиева/.
28 майҙан федераль юлдарҙа ауыр йөк транспорты хәрәкәте сикләнә.
Башҡортостандың Транспорт һәм юл хужалығы буйынса дәүләт комитетында аңлатыуҙарынса, бындай сикләүҙәр яҙ һәм йәй көндәрендә юл япмаһын һаҡлау өсөн индерелә.
Тейешле бойороҡ 17 майҙа рәсми хоҡуҡи мәғлүмәт интернет-порталында баҫылған.
Сикләүҙәр федераль автомобиль юлдарының тейешле участкаларында, шул иҫәптән яҙғы осорҙа — 28 майҙан 25 июнгә, йәй көнө 28 майҙан 31 авгусҡа тиклем ғәмәлдә буласаҡ (һауа температураһы 32 градустан юғары булған осраҡта ғына).
Бындай сара юлдарҙың ваҡытынан алда боҙолоуына мөмкинлек бирмәй, шулай уҡ пландан тыш ремонтлауға өҫтәмә сығымдар ҙа талап итмәй.
Федераль юл агентлығының яҙғы-йәйге сикләүҙәр буйынса бойороғо, юлдарҙың тулы исемлеге менән бында танышырға мөмкин.


text:
Иҫке Балтаста Башҡортостан Президенты «Көньяҡ» биҫтәһен ҡараныФото: Олег Яровиков
Иҫке Балтаста Башҡортостан Президенты «Көньяҡ» биҫтәһен ҡараны
Иҫке Балтаста Башҡортостан Президенты «Көньяҡ» биҫтәһен ҡараныФото: Олег Яровиков
Иҫке Балтас ауылында Рөстәм Хәмитов «Көньяҡ» биҫтәһен ҡараны, ул «2008-2012 йылдарға ауыл хужалығын үҫтереү һәм ауыл хужалығы продукцияһы, сеймал һәм аҙыҡ-түлек баҙарын көйләү» пилот проектын һәм дәүләт программаһын тормошҡа ашырыу сиктәрендә төҙөлгән.
Бында йәшәү өсөн бөтә кәрәкле инфраструктура булдырылған – 70 урынлыҡ балалар баҡсаһы, 90 уҡыусылыҡ башланғыс мәктәп, фельдшер-акушер пункты, инженер системалары комплексы төҙөлгән.
Республика Президенты башланғыс мәктәптә булды, унда ул спорт залын, компьютер, лингафон кластарын, кабинеттарҙы ҡараны. Уҡытыусылар Рөстәм Хәмитовҡа, балалар ҙур ҡыҙыҡһыныу менән дәрестәргә йөрөй, тип һөйләне. Үҙ сиратында, республика етәксеһе интернет тиҙлеген арттырырға кәңәш итте, әлеге ваҡытта уның тиҙлеге секундына 0,5 мегабит тәшкил итә, ә был етерлек түгел.
Балалар баҡсаһында Рөстәм Хәмитов төркөмдәрҙе ҡараны, унда башҡарылған төҙөлөш эштәренең сифатын тикшерҙе.
Сәфәр сиктәрендә республика Президенты биҫтәлә төҙөлә башлаған физкультура-сәләмәтләндереү комплексында эштәр барышы менән танышты. Проекттың хаҡы – 96 миллион һум, объекттың майҙаны – 4,5 мең квадрат метр. Комплекста бассейн, күнекмәләр, гимнастика залдары, кейем алмаштырыу, душ бүлмәләре ҡаралған.
— Был мөһим объект, төҙөлөш барышын үҙем контролдә тотасаҡмын. Һынатмағыҙ, — тип мөрәжәғәт итте подрядсыларға Рөстәм Хәмитов.
Проект буйынса «Көньяҡ» биҫтәһе территорияһында 218 ғаилә йәшәйәсәк. Биҫтәне төҙөүҙең смета хаҡы 259 миллион һум тиерлек тәшкил итә, шул иҫәптән 86,4 миллион һумы – федераль бюджет средстволары, 172,6 миллион һумы – республика бюджетынан.


text:
Башҡортостандың бизнес-омбудсмены Өфөлә граждандарҙы ҡабул итәсәк
ӨФӨ, 2015 йыл, 24 февраль. /«Башинформ» мәғлүмәт агентлығы, Артур Басиров/.
24 февралдә Башҡортостандың бизнес-омбудсмены Рафаил Ғибәҙуллин граждандарҙы ҡабул итәсәк. Был хаҡта республикала Эшҡыуарҙарҙың хоҡуҡтарын яҡлау буйынса вәкил эшмәкәрлеген тәьмин итеү буйынса аппараттың матбуғат хеҙмәте хәбәр итә.
Осрашыу көндөҙгө сәғәт 2-лә Рәсәй Президентының Башҡортостандағы йәмәғәт ҡабул итеү бүлмәһендә (Өфө ҡалаһы, Цюрупа урамы, 100, «Үҙәк баҙар» туҡталышы) үтә.
Белешмә өсөн телефондар: 251-64-39, 251-77-91.


text:
Башҡортостанда йәйге осорҙа транспорт саралары хәрәкәтенә ваҡытлыса сикләү индерелә
Башҡортостан Республикаһы Хөкүмәтенең 2012 йылдың 5 майындағы 522-р һанлы бойороғо менән Башҡортостан Республикаһының төбәк һәм муниципаль-ара әһәмиәттәге автомобиль юлдарында 2012 йылдың 4 июненән 31 авгусына ҡәҙәр көндөҙгө һауа температураһы 32 градустан ашҡан осраҡта (Рәсәй Гидрометеоүҙәге мәғлүмәттәренә ярашлы) күсәренә төшкән ауырлыҡ Рәсәй Федерацияһы биләмәһендә билдәләнгән күрһәткестән артып киткән ауыр йөк ташыусы транспорт саралары хәрәкәтенә ваҡытлыса сикләү индерелә.
БР Транспорт һәм юл хужалығы буйынса дәүләт комитетынан хәбәр итеүҙәренсә, йәйге осорҙа хәрәкәтте ваҡытлыса сикләү һауа температураһы рөхсәт ителгән күрһәткестәрҙән юғары булғанда асфальт-бетон япмалы автомобиль юлдарында ауыр йөк ташыусы транспорт саралары өсөн индерелә.
Ауыр йөк ташыусы транспортҡа асфальт-бетон япмалы юлдарҙан йөрөү 22.00-дән 10.00-гә тиклем рөхсәт ителә.
Йәйге осорҙа хәрәкәтте ваҡытлыса сикләү пасажирҙар ташыусы, шул иҫәптән халыҡ-ара рейстарҙағы автобустарға; стихиялы бәлә-ҡаза йәки башҡа төрлө ғәҙәттән тыш хәлдәрҙе бөтөрөү өсөн кәрәкле йөктәр ташыуға; автомобиль юлдарында ремонт эштәрен үткәргәндә ҡулланылған юл техникаһын һәм материалдарын ташыуға ҡағылмай.


text:
Рөстәм Хәмитов: «Республикала асыҡ һәм ғәҙел эшмәкәрлек алып барыла»Фото: Олег Яровиков
Рөстәм Хәмитов: «Республикала асыҡ һәм ғәҙел эшмәкәрлек алып барыла»
Рөстәм Хәмитов: «Республикала асыҡ һәм ғәҙел эшмәкәрлек алып барыла»Фото: Олег Яровиков
27 февралдә Өфөлә электрон сауҙа темаһына арналған халыҡ-ара форум асылды. Унда Башҡортостан Президенты Рөстәм Хәмитов был өлкәлә мәғлүмәт технологияларын, автоматлаштырылған идара итеү системаларын, ғилми эшләнмәләр индереү йәһәтенән республиканың тәжрибә уртаҡлашырға әҙер булыуын билдәләне.
Төбәктә тормошҡа ашырыла башлаған ҙур башланғыстар иҫәбендә Рөстәм Хәмитов «Электрон хөкүмәт» һәм «Электрон ҡабул итеү» проекттарын атаны.
— Беҙҙә шулай уҡ ведомство-ара электрон документтар әйләнеше, дәүләт һатып алыуҙары менән идара итеү, дәүләт милкен иҫәпкә алыу, автоматлаштырылған идара итеү системалары эшләп килә, — тип билдәләне Башҡортостан Президенты, форумда сығыш яһап. – Был заман талабы. Аптырарлыҡ бер нәмә лә юҡ бында, әммә беҙҙә, уртаса Рәсәй күрһәткестәре менән сағыштырғанда, был системаны формалаштырыу темптары юғарыраҡтыр бәлки.
Республика дәүләт заказдары системаһында яҡшы һөҙөмтәләргә өлгәште, тип билдәләне Рөстәм Хәмитов. Уның һүҙҙәренсә, быға инвесторҙар ҙур иғтибар бүлә, улар республикала асыҡ һәм ғәҙел эшмәкәрлек алып барылыуын, төбәктә эшлекле әүҙемлек артһын өсөн дөрөҫ алымдар һайланыуын аңлай.
— Дәүләт секторынан тыш, республикала IT-тармаҡтың корпоратив сегменты ла әүҙем үҫешә. Мәғлүмәт технологияларын индереү темптары бында, әлбиттә, дәүләт секторын уҙып китә, — тип билдәләне төбәк башлығы. – Был өлкәлә «Башнефть», «Башкирэнерго», Өфө моторҙар эшләү производство берекмәһе, Белорет металлургия комбинаты, «Сода» предприятиеһы кеүек ҙур компаниялар һөҙөмтәле эшләй. Электрон сауҙаның банкротлыҡҡа дусар булған предприятиелар милкен һатыу, шулай уҡ хосусилаштырыу һәм ҡуртымға биреү, ойошмаларҙың файҙаланылмаған продукцияһын һатыу кеүек секторҙары әүҙем үҫешә.
Шул уҡ ваҡытта Рәсәйҙең Бөтә донъя сауҙа ойошмаһына инеү шарттарында электрон бизнесты үҫтереүҙең әһәмиәте арта бара.
— Электрон һатып алыу эшмәкәрлеге йәһәтенән Рәсәй донъя, Европа лидерҙарының береһе булып тора. Беҙгә тәжрибә тупларға ла килә башланылар, — тип билдәләне Рөстәм Хәмитов. – Өфөләге форум мәғлүмәт технологиялары баҙарындағы мөһим мәсьәләләрҙе тикшереү өсөн абруйлы майҙансыҡҡа әйләнер, тип ышанам.


text:
Өфөлә ҡара риэлторҙар ялған документтар буйынса алты фатир һатҡан
Башҡортостандың баш ҡалаһында риэлторҙар торлаҡ шарттарын яҡшыртыуға мохтаж ғаиләләргә бирелергә тейешле бер нисә фатирҙы һатҡан. Енәйәт фактын Өфө буйынса Эске эштәр идаралығының иҡтисади енәйәттәр менән көрәш бүлеге оперативниктары асыҡлаған.
Оператив версия буйынса, ҡара риэлторҙар ялған документтар буйынса кәм тигәндә ошондай алты фатирҙы һатҡан. Яҡынса иҫәпләүҙәр буйынса был фатирҙарҙы һатып алыусылар ун миллион һумдан ашыу аҡсаһын юғалтҡан. Тәфтишселәр менән йыйылған материалдар «айырыуса ҙур күләмдә мутлашыу» статьяһы буйынса енәйәт эшен асыуға сәбәпсе булған, тип хәбәр итә БР буйынса Эске эштәр министрлығының матбуғат хеҙмәте.


text:
Фото:
Башҡорт-ғәрәп дуҫлығы йәмғиәте эшләй башланы
Фото:
Бөгөн Өфөлә, Нефтселәр мәҙәниәт һарайында, Башҡорт-ғәрәп дуҫлығы йәмғиәтенең ойоштороу конференцияһында Башҡортостандың ғәрәп донъяһы илдәре менән үҙ-ара файҙалы хеҙмәттәшлек перспективалары тикшерелде. Был сараға республиканың дәүләт власы, йәмәғәт ойошмалары, Рәсәй мосолмандарының Үҙәк диниә назараты һәм Башҡортостан Республикаһы мосолмандарының Диниә назараты, республика бизнес-берләшмәһе вәкилдәре, шулай уҡ ғәрәп илдәренән ҡунаҡтар йыйылды.
— Башҡортостанда бындай йәмғиәт төҙөү зарурлығы күптән инде өлгөрөп еткән, — тип иҫәпләй БР Президентының өлкән референты Марат Ямалов. — Һуңғы 20 йылда, Рәсәй яңы үҫеш баҫҡысына аяҡ баҫҡас, ил төбәктәре яғынан тышҡы сәйәси эшмәкәрлек әһәмиәте ҡырҡа үҫте. Мәҫәлән, был ваҡыт эсендә республикабыҙ хеҙмәттәшлек иткән дәүләттәр һаны өс тапҡырға артты. Ғәрәп донъяһы илдәре менән үҙ-ара хеҙмәттәшлек Башҡортостан өсөн айырыуса әһәмиәтле, сөнки был илдәр мәҙәниәтенең төп асылы булып торған ислам борон-борондан беҙҙең республикабыҙ мәҙәниәтенең дә айырылғыһыҙ өлөшө булып тора. Шуға күрә лә Рәсәйҙең башҡа күп төбәктәренә ҡарағанда беҙгә был сит ил партнерҙары менән уртаҡ тел табыу күпкә еңелерәк.
Башҡорт-ғәрәп дуҫлығы йәмғиәте төҙөүҙе Башҡортостан Республикаһы Президенты Мортаза Рәхимов та хупланы. Сауҙа өлкәһендә хеҙмәттәшлек итеүгә Башҡортостан да, ғәрәп илдәре лә ҙур ҡыҙыҡһыныу күрһәтә. Был партнерлыҡтың дәүләт кимәлендә яҡлау табыуы мөһим. Бөгөн республиканың бизнес-берләшмә вәкилдәре ғәрәп илдәре менән партнерлыҡ мөнәсәбәттәрен үҙ аллы юлға һалырға маташа. Ләкин бындай хеҙмәттәшлек системаға һалынмаған һәм бер нисә осраҡ менән генә сикләнә. Башҡортостандан ғәрәп илдәренә нефть промыслаһы, төҙөлөш ҡорамалдары, нефть-химия, металлургия, туҡыу сәнәғәте продукцияһы, ағас сығарыла. Үҙ сиратында, ғәрәп илдәренән Башҡортостанға аҙыҡ-түлек продукттары, төҙөлөш материалдары, өҫ кейеме, туҡыма индерелә.
Дөйөм алғанда, республикабыҙҙың ғәрәп донъяһы менән хеҙмәттәшлек мөмкинлектәре күпкә киңерәк. Мәҫәлән, ғәрәп илдәре, шулай уҡ Башҡортостан территорияһында туризмды үҫтереү һәм ҡунаҡханалар төҙөү буйынса берлектәге эш бик тә перспективалы. Әйткәндәй, был турала һөйләшеүҙәр алып барыла ла инде. Мәғариф өлкәһендә хеҙмәттәшлекте үҫтереү ҙә файҙалы буласаҡ.
Конференцияла шулай уҡ республикабыҙҙың дини ойошмалары вәкилдәре, Мәрйәм Солтанова исемендәге мәҙрәсә уҡытыусылары, ғәрәп илдәренән ҡунаҡтар сығыш яһаны. БР мосолмандары Диниә назараты рәйесенең мәғариф, тышҡы бәйләнештәр һәм йәмәғәтселек менән бәйләнеш мәсьәләләре буйынса урынбаҫары Руслан Саяхов күптән түгел үҙенең Башҡортостан делегацияһы менән Мысырға барып ҡайтыуы тураһында һөйләне.


text:
Башҡортостан Президенты Австрияға барасаҡ
Бөгөн Башҡортостан Республикаһы Президенты Мортаза Рәхимов эш сәфәре менән Австрияға юллана.
Пёхларн ҡалаһында Мортаза Рәхимов «Ласселсбергер» компаниялары төркөмөнөң төп производство подразделениеларының береһе – «Цемикс» заводына барасаҡ. Был предприятие төрлө төҙөлөш материалдары һәм ҡорамалдарыны сығара. «Цемикс» заводына барғанда Башҡортостан Президенты Мортаза Рәхимов «Ласселсбергер» компанияһы етәкселеге менән эш осрашыуы үткәрәсәк, унда аҙ ҡатлы төҙөлөш өлкәһендә хеҙмәттәшлекте киңәйтеү мәсьәләләре тикшереләсәк.
Предприятиела республика Президенты Мортаза Рәхимовҡа тиҙ төҙөлгән торлаҡ йорт өлгөһөн күрһәтәсәктәр. Тиҙҙән республикала «Үҙ йортом» яуаплылығы сикләнгән йәмғиәте аҙ ҡатлы эконом-класс йорттары өсөн йыйылма конструкциялар етештерә башлаясаҡ.
Башҡортостан Президенты Мортаза Рәхимовтың эш сәфәрендә республиканың төҙөлөш, архитектура һәм транспорт министры Рауил Ибәтуллин ҡатнаша.


text:
Өфөлә классик сатраш буйынса ҡала беренселегенең II ярымфиналы үтә
Башҡортостандың баш ҡалаһында республика сатраш мәктәбендә ир-егеттәр араһында классик сатраш буйынса ҡала беренселегенең икенсе ярымфиналы старт алды.
“Башинформ” агентлығына ярыштың баш судьяһы Денис Малиндың хәбәр итеүенсә, швейцар системаһы буйынса туғыҙ турҙа үткәреләсәк турнирҙа квалификацияһы икенсе разрядтан кәм булмаған 23 сатрашсы ҡатнашырға ҡарар иткән. Турнир 30 майҙа тамамлана. Триумфатор, ғинуарҙа үткән беренсе ярымфинал еңеүсеһе кеүек үк, юғары лигала уйнауға хоҡуҡ аласаҡ, ә икенсе – һигеҙенсе урын алыусылар беренсе лигала уйнаясаҡ.


text:
Бөгөн Рәсәйҙә БДИ старт ала
26 майҙа — 2009 йылда мәктәпте тамамлаусыларға дәүләт йомғаҡлау аттестацияһының тәүге көнөндә — БДИ формаһында имтихан тапшырыу биология, информатика һәм мәғлүмәт- коммуникация технологиялары буйынса үткәрелә.
БР Мәғариф министрлығынан хәбәр итеүҙәренсә, биологияны — 6492, ә информатиканы 4204 кеше тапшырасаҡ. Башҡортостанда Берҙәм дәүләт имтиханында ҡатнашыусылар һаны бөтәһе 30 меңдән ашыу тәшкил итәсәк тип көтөлә.
Республикала имтихан үткәреү өсөн 129 пункт әҙерләнгән. 29 майҙа һәм 4 июндә тап шул тиклем пункт эшләйәсәк, сөнки был көндәрҙә балалар мотлаҡ һәм шуға күрә лә иң популяр предметтарҙы: рус теле һәм математика буйынса имтихан тапшырасаҡ. Башҡа дисциплиналарҙы БДИ формаһында тапшырған ваҡытта 70 пункт эшләйәсәк.
БР Мәғариф министрлығы тарафынан БДИ үткәреү пункттарында БДИ регламенты менән ҡаралған шарттарҙы: хоҡуҡ тәртибен һаҡлау, контроль-үлсәү приборҙарын килтереү һәм һаҡлау ҡағиҙәләрен күҙәтеү, медицина персоналының дежур итеүе, элемтә һәм электр энергияһы биреү линияларының тотороҡло эшләүен тәьмин итеүсе бөтә республика хеҙмәттәре һәм ведомстволарын ведомство-ара яраштырыу буйынса эш үткәрелде.
Имтихандар сәғәт 10-да башлана. Информатика һәм мәғлүмәт- коммуникация технологиялары буйынса имтихандың оҙайлылығы — дүрт сәғәт (240 минут), биология буйынса өс сәғәт (180 минут) тәшкил итә.


text:
Башҡортостан экспозицияһын Лео Бокерия уникаль тип атаны
Башҡортостан экспозицияһы «Милләт сәләмәтлеге – Рәсәйҙең сәскә атыу нигеҙе» VII бөтә Рәсәй форумында ҙур ҡыҙыҡһыныу уятты. Илдең баш кардиохирургы, билдәле ғалим, «Милләт сәләмәтлеге лигаһы» дөйөм Рәсәй йәмәғәт ойошмаһы президенты Лео Бокерия Башҡортостан тәҡдим иткән экспозицияларҙың уникаль булыуын билдәләне һәм уларҙың ентекләп уйланылған булыуына рәхмәтен белдерҙе.
Иҫегеҙгә төшөрәбеҙ, форум сиктәрендә «Манеж» үҙәк күргәҙмә залында республиканың Тәбиғәттән файҙаланыу һәм экология министрлығы сараға килеүселәрҙең иғтибарын йәлеп иткән үҙенең күргәҙмә экспозицияһын ойошторҙо. Бынан тыш, «Милләт сәләмәтлеге – Рәсәйҙең сәскә атыу нигеҙе» бөтә Рәсәй форумында үҙ экспозицияһын төбәктең Һаулыҡ һаҡлау министрлығы ла тәҡдим итте.


text:
Өфөлә XXV халыҡ-ара «АгроКомплекс-2015» күргәҙмәһе асылды Фото: Андрей Старостин
Өфөлә XXV халыҡ-ара «АгроКомплекс-2015» күргәҙмәһе асылды
Өфөлә XXV халыҡ-ара «АгроКомплекс-2015» күргәҙмәһе асылды Фото: Андрей Старостин
ӨФӨ, 2015 йыл, 17 март. /«Башинформ» мәғлүмәт агентлығы, Юлия Антипина/.
Өфөлә XXV халыҡ-ара махсуслашҡан «АгроКомплекс-2015» күргәҙмәһе асылды. Уның ойоштороусылары — Башҡортостандың Ауыл хужалығы министрлығы һәм Башҡортостан күргәҙмәләр компанияһы.
Сирек быуат эшләү дәүерендә «АгроКомплекс» форумы агросәнәғәт комплексы техникаһы һәм ҡорамалдары, эшкәртеү сәнәғәте һәм туҡланыу продукттары экспозицияһы өсөн ҙур майҙансыҡтарҙың береһенә әүерелде. Экспозиция «Ауыл хужалығы техникаһы», «Малсылыҡ», «Ветеринария», «Үҫемлекселек», «Туҡланыу продукттары», «Эшкәртеүсе ҡорамалдар» бүлектәренән тора. Күргәҙмә өс залда һәм «ВДНХ-Экспо» комплексының асыҡ майҙанында уҙасаҡ. Унда Рәсәйҙең 32 төбәгенән, Ҡаҙағстандан, Голландиянан, Польшанан, Германиянан, Ҡытайҙан 250-нән ашыу предприятие ҡатнаша.
Быйыл «АгроКомплекс» сиктәрендә бал йәрминкәһе һәм орлоҡтар һатыу күргәҙмәһе уҙа. Форумда «Йәнле ферма» эшләй, унда һарыҡтарҙы, ҡоштарҙы, ҡиммәт тиреле кейектәрҙе күрергә мөмкин. Урындағы етештереүселәрҙең туҡланыу продукттарын тәмләп ҡарау-һатыу ойоштороласаҡ.
Күргәҙмә бай йөкмәткеле программаһы менән айырылып тора. Түңәрәк өҫтәлдәр, ғилми конференциялар, семинарҙар — бөтәһе 30-ға яҡын сара ҡаралған, унда 260 спикер сығыш яһаясаҡ.


text:
Вайымһыҙ атай арҡаһында 5 йәшлек сабый үҙенә атҡан
Өфөлә бер бала үҙ-үҙенә ата. 5 йәшлек Настя исемле сабый атаһының пневматик пистолеты менән уйнап ултыра һәм яңылыш атып ебәрә. Пуля уның уң күҙенә керә. Балаға күҙ ауырыуҙары фәнни-тикшереү институтында операция эшләгәндәр. Табиптар әйтеүенсә, пуля күҙҙең өҫкө ҡабағынан үткән. Пуляны магнит менән генә тартып алғандар. Кире осраҡта тутыҡҡан пуля күҙ алмаларына зыян килтерер ине, ти табиптар. Улар әйтеүенсә, иртәнсәк күҙҙәр 15 процентҡа, төштән һуң 30 процентҡа һәйбәтләнгән. Оҙаҡламай ҡыҙҙың күҙҙәре тулыһынса һауығыр тигән ышаныс бар, ти дауалаусы табип.


text:
Ҡырмыҫҡалар
Ҡырмыҫҡалар (лат. Formicidae) — бөжәктәр ғаиләһе, яры ҡанатлыларҙан. күсле бөжәктәр, 3 касталары бар: инә, ата һәм эшсе ҡырмыҫҡалар. Инә, ата ҡырмыҫҡалар - ҡанатлы, эшселәре — ҡанатһыҙ. Мыйыҡтары бөгөлсән,инә һәм эшеселәрҙең мыйығы 11-12 быуынтыҡлы,аталарҙыҡы 12—13-[1], ҡайһы берҙәренең 4, 6 йәки 10 быуынтыҡлы. Мыйығының төп быуынтығы (скапус) ғәҙәттә башҡаларынан оҙонораҡ була. (Мирмицин, понеринһәм башҡа ҡайһы бер ҡырмыҫҡалаҙың ярайһы үҫешкән ҡаяуы бар.
Ҡырмыҫҡалар күс менән тупраҡҡа, ағас араһына, таш аҫтына һ.б. ерҙәргә оя ҡороп йәшәй. Ҡайһы берҙәре үҫемлек ҡалдыҡтарынан күс ояһы ҡора. Араларында әрәмтамаҡ төрҙәр ҙә бар, улар башҡа ояларға баҫып инә, "ҡол биләүсе"ләр ояларында башҡа төр ҡырмыҫҡаларҙы ҡол итеп тота. Ҡайһы берҙәре кеше йәшәгән йорттарға ла оялай. Бәғзеләре зарарлы бөжәктәрҙең һанын көйләүҙә ярҙамсы булһа, башҡалары үҙҙәре ҡоротҡос булып тора.
Ғәҙәттә үҫемлек һуты менән ,үлән бете кеүектәрҙе, ҡарышлауыҡтарҙы һурып туҡланалар. Орлоҡ (ураҡсы ҡырмыҫҡалар), бәшмәк ашаған (япраҡ ҡырҡҡыс ҡырмыҫҡалар) төрҙәре бар
Антарктиданан һәм бик йыраҡта урынлашҡан утрауҙарҙан башҡа һәр ерҙә йәшәйҙәр. Ер өҫтөндә йәшәгән хайуандарҙың биомассаһының 10—25 % тәшкил итәләр. Улар күс менән йәшәүҙәре, күсеп йөрөй алыуҙары һәм тәбиғәттәге төрлө ресурстарҙы файҙалана алыуҙары арҡаһында шулай ишле.
Донъяла 12 000 төрө бар, күпселеге тропиктарҙа үрсей. Элекке СССР илдәрендә 300-ләп төрө осрай [1].
Ҡырмыҫҡаларҙы өйрәнеүсе фән мирмекология тип атала.
Йөкмәткеһе
Тасуирлама[үҙгәртергә | вики-тексты үҙгәртергә]
Ҡырҡымыҫҡалар күс ояһы яһап йәшәйҙәр. Күстәр төрлө дәүмәлле була. Хәҙер беҙҙең яҡтарҙа ер аҫтында йәшәй торғандары ла килеп сыҡты. Ҡәҙимге ҡырмыҫҡа ояһы ер өҫтөндә өйөм булып күренеп тора, тупраҡтан, ваҡ сыбыҡтан йә ылыҫ энәләренән көмбәҙ рәүешле итеп төҙөлгән була. Был көмбәҙ аҫтында бик яҡшы планлаштырылған юлдар, бушлыҡтар, унда ҡырмыҫҡа йомортҡалары, ҡорттары һәм ҡурсаҡтары һаҡлана.Юлдарҙың тәрәнлеге хатта метр ярымға етеп, бер-береһенә тоташҡан эске ояларҙың береһендә батшабикә йәшәй.
Ояла көслө иерархия, тотош күс батшабикәгә буйһона. Йомортҡаларҙы ул һала. Эшсе ҡырмыҫҡалар ҙа түлле, әммә батшабикә тере сағында йомортҡа һалмайҙар. Батшабикә 15-20, ә эшселәр - 5-7 йыл йәшәй. Иркәктәре бары бер йәй генә йәшәй, улар тоҡом сығарыуҙа ҡатнашыу менән үлеп бөтәләр.
Батшабикәне 10-12 эшсе ҡырмыҫҡа ҡурсый, тәрбиәләй, ашата. Былар йәш ҡырмыҫҡалар, һәр ҡырмыҫҡа башта йә инәне, йә йомортҡаларҙы тәрбиәләү менән ай самаһы шөғөлләнә, унан аҙыҡ эҙләүселәр, ташыусылар "хеҙмәтенә" күсә. Тапҡан емде улар бер урынға туплай, шунан ул тотош оя әһелдәренә таратыла. Батшабикә сығарған махсус матдә - феромен да уларға өҫтәмә ем булып хеҙмәт итә, ул матдә инәнең сәләмәтлеге торошон да, ояның халәте тураһында ла мәғлүмәт бирә икән. Шул рәүешле, күс дөйөм мәғлүмәт киңлегендә йәшәй!
Ҡырмыҫҡаның этимиолигияһы[үҙгәртергә | вики-тексты үҙгәртергә]
Атаманың урыҫ телендәге этимологияһы[үҙгәртергә | вики-тексты үҙгәртергә]
Муравей тигән урыҫ һүҙе праслав. *morvь(jь), шулай уҡ ибһе теле *morwis/*mormis, ( лат. formica һәм бор. грек. uύpunE сығанағына барып тоташа). Фонетик яҡтан урыҫ телендә моровей тип атау дөрөҫөрәк булыр ине. Заманса формаһы мурава һүҙе менән контаминация нигеҙендә барлыҡҡа килгән [2][3][4].
Атаманың башҡорт телендәге этимологияһы[үҙгәртергә | вики-тексты үҙгәртергә]
Ҡырмыҫҡа тигән бөжәкте ҡайһы бер башҡорт райондарында (мәҫәлән, Әбйәлил районы) "ҡымыртҡа" тип атауҙары һүҙҙең "ҡымырйыу" тигән ҡылымға барып тоташыуына ишара. Ҡымырйыу - йыбырлау тигәндең синонимы. Оҙаҡ йылдар башҡорт телендә был һүҙҙең ҡымырҫҡа тип яҙылып йөрөүен дә телгә алмай булмай.
Ҡырмыҫҡа тураһында башҡорт әҙәбиәтенән һәм ауыҙ-тел ижадынан өлгөләр[үҙгәртергә | вики-тексты үҙгәртергә]
Кәбән[үҙгәртергә | вики-тексты үҙгәртергә]
Рәми Ғарипов
Ҡырмыҫҡалар, күпме ҡырмыҫҡалар
Ҡанатланып сыҡҡан иләүҙән.
Мыж килә был ҡырмыҫҡалар яуы,
Балаларын сисеп биләүҙән...
Һынамыш[үҙгәртергә | вики-тексты үҙгәртергә]
- Ҡырмыҫҡа ҡанатлана башлаһа, көн яуынға әйләнә
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 Определитель насекомых Дальнего Востока России. Т. IV. Сетчатокрылообразные, скорпионницы, перепончатокрылые. Ч. 1. / под общ.ред. П. А. Лера — СПб.: «Наука», 1995. — 606 б. — 3150 экз. — ISBN 5-02-025944-6.
- ↑ Фасмер М. Этимологический словарь русского языка — Прогресс. — М., 1964—1973 Т. 3. — Б. 11.
- ↑ Этимологический словарь славянских языков — Наука, 1992. — Т. 19. — Б. 248—249.
- ↑ J. P. Mallory, Douglas Q. Adams. Encyclopedia of Indo-European culture — London: Fitzroy Dearborn Publishers, 1997. — P. 24. — ISBN 9781884964985.


text:
Өфөлә Башҡортостан Президенты ағас ултыртыу буйынса акцияла ҡатнашты
13 октябрҙә Өфөнөң Михаил Нестеров исемендәге скверында ағас ултыртыу буйынса акция үтте. Сарала Башҡортостан Президенты Рөстәм Хәмитов та ҡатнашты. Ул бер нисә үҫенте ултыртты, акцияла ҡатнашыусылар менән аралашты. Яңыраҡ булдырылған скверҙа 100-ҙән ашыу йәш йүкә ағасы ултыртылды.
Сарала ҡаланың 8-се һәм 95-се мәктәптәрендә белем алған балалар ҡатнашты. 9-сы класс уҡыусыһы Ольга Ҡудашева Өфөгә һәм Михаил Нестеровҡа арналған шиғырын уҡып ишеттерҙе. Рөстәм Хәмитов уның уҡыуы, шөғөлдәре, киләсәккә пландары хаҡында ҡыҙыҡһынды.
Шулай уҡ Башҡортостан Президенты 8-се мәктәп биләмәһен ҡарап сыҡты. Бина 1938 йылда төҙөлгән. Бөгөн унда 300 бала белем ала. Мәктәп директоры Альфред Сәйетов һүҙҙәренсә, ремонт эштәре йыш үткәрелеп торһа ла, иҫке бинаны тейешле кимәлдә тотоу йылдан йыл ауырая.
— Яңы мәктәп төҙөргә кәрәк, — тине Рөстәм Хәмитов. – Урынын һайлап, 2013 йылда уҡ проектлау эштәрен башларға кәрәк.
Республика Президенты Өфө хакимиәте башлығына ҡаланың авария хәлендәге мәктәптәре исемлеген төҙөргә ҡушты. Йыл һайын бер-ике мәктәпте яңыларына алмаштырып тороу зарур.


text:
1 октябрь – Рәсәй Ҡоро ер ғәскәрҙәре көнө
1 октябрҙә Рәсәй Ҡоро ер ғәскәрҙәре көнө билдәләнә. Был һөнәри байрам РФ Президенты Указы менән 2006 йылда ҡабул ителә. Рәсәйҙең ҡоро ер ғәскәрҙәре дәүләт үҫешенең бөтә этаптарында дошмандарҙы еңеүҙә, милли мәнфәғәттәрҙе яҡлауҙа мөһим, ә ҡайһы берҙә хәл иткес роль уйнаны.
Армия подразделениеһы тарихы 16 быуат уртаһынан башлана. 1550 йылдың 1 октябрендә Рәсәй батшаһы Иван IV ҡабул иткән ҡарар Рәсәй регуляр армияһы ҡоролошонда һәм үҫешендә һынылыш ваҡиғаһы булып тора. Ул асылда иһә беренсе даими ғәскәр булдырыуға нигеҙ һала.
Рәсәй Федерацияһы Ҡораллы Көстәрендә ҡоро ер ғәскәрҙәре, тармаҡ булараҡ, башлыса ҡоро ерҙә хәрби хәрәкәттәр алып барыу өсөн тәғәйенләнгән. Үҙ хәрби мөмкинлектәре буйынса ул башҡа төр ғәскәрҙәр менән берлектә дошман төркөмдәрен юҡ итеүгә йүнәлтелгән.
Был көндө Башҡортостандағы хәрби хеҙмәткәрҙәр ҙә байрам итәсәк. Ҡоро ер ғәскәрҙәре составына мото-уҡсылар, танк, ракета ғәскәрҙәре һәм артиллерия, һауа һөжүменә ҡаршы оборона, махсус ғәскәрҙәр, хәрби частар һәм тыл учреждениелары инә.


text:
Үрге Тәтешлелә билбау көрәше буйынса Рәсәй беренселеге башлана
ӨФӨ, 2015 йыл, 13 март. /«Башинформ» мәғлүмәт агентлығы, Дмитрий Слезин/.
13-14 мартта Тәтешле районы Үрге Тәтешле ауылының «Спорт планетаһы» физкультура-һауыҡтырыу комплексында 20 йәшкә тиклемге үҫмерҙәр араһында билбау көрәше буйынса Рәсәй беренселеге уҙа.
Ярыштың ойоштороусылары — Рәсәйҙең Спорт министрлығы, Бөтә Рәсәй билбау көрәше федерацияһы, Башҡортостандың йәштәр сәйәсәте һәм спорт министрлығы, Башҡортостандың билбау көрәше һәм милли көрәш буйынса федерацияһы, Тәтешле районы хакимиәте.
Бәйгелә 200-ҙән ашыу спортсы ҡатнаша. Башҡортостандан 40 көрәшсе сығыш яһай, улар араһында былтыр билбау көрәше буйынса донъя чемпионатында көмөш миҙалға лайыҡ булған Артур Зөлҡәрнәев тә бар.


text:
Өфөлә Аксаков байрамы «Ал сәскә» мюзиклының премьераһы менән тамамланасаҡ
ӨФӨ, 2015 йыл, 9 сентябрь. /«Башинформ» мәғлүмәт агентлығы, Ләйлә Аралбаева/.
Быйыл «Ал сәскә» мюзиклының премьераһы Аксаков байрамының иң юғары нөктәһе буласаҡ. Сара 29 сентябрҙә «Башҡортостан» дәүләт концерт залында ойошторола. Ролдәрҙе Башҡорт дәүләт филармонияһы артистары башҡара.
Башҡортостанда XХV Халыҡ-ара Аксаков байрамы 25 сентябрҙән 29-на тиклем уҙа. Программала С.Т.Аксаковтың тормошо һәм эшмәкәрлеге менән бәйле республика район һәм ҡалаларында төрлө саралар ҡаралған.
25 сентябрҙә байрам Софья аллеяһынан башлана. Ҡырмыҫҡалы, Өфө райондарының һәм Өфө, Күмертау ҡалаларының фольклор коллективтары, үҙешмәкәр артистары ҡатнашлығында «Яратҡан китаптарҙың йәнле биттәре» әҙәби-фольклор байрамын үткәреү күҙаллана. Программала — шиғриәт байрамы, театрлаштырылған тамашалар, асыҡ уҡыу залы, уйындар, конкурстар, ярыштар, байрам йәрминкәһе. Шул уҡ көндә Пушкин аллеяһында С.Т.Аксаковтың һәйкәленә сәскәләр һалыу һәм Башҡорт дәүләт опера һәм балет театрында тантаналы Аксаков кисәһе була.
26 сентябрҙә байрам Бәләбәй ҡалаһында һәм районында дауам итә, унда «Өмөт ҡыңғырауҙары» тип аталған Аксаков кисәһе ойошторола.
27 сентябрҙә Өфөлә Рәсәйҙең атҡаҙанған рәссамы Евгений Винокуровтың «Аксаковтың тыуған төйәге» рәсемдәр күргәҙмәһе асыла. Шулай уҡ Иван Аксаковҡа арналған «Славян гөлләмәһе» музыкаль-шиғри композиция була.
Аксаков байрамы яҙыусы Сергей Тимофеевич Аксаковтың тыуған көнө — 1 октябрь — алдынан 25-се тапҡыр уҙғарыла. Тәүгеһе 1991 йылда, «ЮНЕСКО» халыҡ-ара ойошмаһы тәҡдиме менән иғлан ителгән Аксаков йылында үткәрелде. Сараны ойоштороусылар: Өфө, Күмертау, Бәләбәй, Ҡырмыҫҡалы, Өфө райондары хакимиәттәре булышлығында, Халыҡ-ара Аксаков фонды һәм республиканың Мәғариф министрлығы менән берлектә Рәсәйҙең һәм Башҡортостандың мәҙәниәт министрлыҡтары.


text:
Рөстәм Хәмитов Инвестиция Хаты менән мөрәжәғәт итте Фото: Олег Яровиков
Рөстәм Хәмитов Инвестиция Хаты менән мөрәжәғәт итте
Рөстәм Хәмитов Инвестиция Хаты менән мөрәжәғәт итте Фото: Олег Яровиков
ӨФӨ, 2015 йыл, 9 июнь. /«Башинформ» мәғлүмәт агентлығы, Сергей Захаров/.
Башҡортостан Башлығы Рөстәм Хәмитов тәүге Инвестиция Хаты менән мөрәжәғәт итте.
Унда республика Хөкүмәтенең инвестиция эшмәкәрлеген үҫтереү өлөшөндәге төп өҫтөнлөктәре, һөҙөмтәле эшлекле мөхит булдырыу буйынса мөһим аҙымдар билдәләнгән.
Атап әйткәндә, 2019 йылға тулайым төбәк продуктында инвестицияларҙың өлөшөн 21-ҙән 25 процентҡа тиклем еткереү мөһим бурыстарҙың береһе булып тора. Төп иғтибар бирелергә тейешле «үҫеш нөктәләре» билдәләнгән: кластерҙар һәм индустриаль парктар булдырыу, шул иҫәптән фармацевтика, мәғлүмәт технологиялары һәм наноматериалдар кеүек өлкәләрҙә; республика һәм муниципаль кимәлдә киң файҙаланылырға тейешле дәүләт-шәхси партнерлыҡты һәм концессия килешеүҙәрен әүҙемләштереү; муниципалитеттарҙың урындарҙа инвесторҙар менән системалы эшләүе, биләмәләрҙең конкурентлы өҫтөнлөктәрен асыҡлау һәм үҫтереү, уларҙың нигеҙендә перспективалы үҫеш программаларын төҙөү; Рәсәйҙә һәм сит илдәрҙә Башҡортостандың мәғлүмәти йәһәттән асыҡлығын арттырыу; предприятие һәм мәғариф учреждениеларының кадрҙар составын нығытыу буйынса берлектәге эшен көсәйтеү.
Документта шулай уҡ республиканың уңайлы инвестиция мөхите, инвесторҙар өсөн яҡшы шарттар булдырыу өсөн күп эштәр башҡарыуы билдәләнгән. Төбәккә килгән эшҡыуарҙарҙан күҙ уңында тотолған проекттарҙы ваҡытында ғәмәлгә ашырыу, яңы эш урындары, юғары хеҙмәт етештереүсәнлеге, лайыҡлы хеҙмәт хаҡы, социаль йөкләмәләрҙе үтәү талап ителә, — тиелә Башҡортостан Башлығының республика Хөкүмәтенә адресланған Инвестиция Хатында.


text:
Төбәктә ағас күмере етештереү буйынса предприятиелар һаны арта
Башҡортостанда ағас күмере етештереү буйынса предприятиелар һаны арта. Һуңғы ике йыл эсендә генә республикала 20-нән ашыу бындай предприятие ойошторолған, 200 яңы эш урыны булдырылған. Йыллыҡ етештереү күләме 250 миллион һумдан ашыу тәшкил итте.
Әлеге ваҡытта ағастарҙың күпселеге йомшаҡ япраҡлы, шулай уҡ ағас ҡалдыҡтары һәм таҡта киҫәктәре производствола ҡулланылмай һәм уларҙы йышыраҡ тик яғалар. Шуға күрә ағас күмере етештереү төбәктә түбән сортлы ағасты утилләштереүҙең иң оптималь варианттарының береһе булып тора, тип хәбәр иттеләр Республиканың Сәнәғәт һәм инновацион сәйәсәт министрлығынан.


text:
«Арҡайым» авиакомпанияһы ҡанат йәйәФото: Олег Яровиков
«Арҡайым» авиакомпанияһы ҡанат йәйә
«Арҡайым» авиакомпанияһы ҡанат йәйәФото: Олег Яровиков
Бөгөнгө көндән алып «Өфө» халыҡ-ара аэропорты Башҡортостандың Урал аръяғы менән даими авиабәйләнеште тергеҙә. Рейстар Башҡортостан Президентының «2009-2020 йылдарҙа Башҡортостан Республикаһы территорияһында һауа транспорты үҫеше» республика маҡсатлы программаһы тураһында» Указына ярашлы ойошторолған «Арҡайым» («AIRкаим») милли авиакомпанияһының L-410 UVP-Е20 самолеттарында башҡарыласаҡ.
Был мәсьәләне үтәү маҡсатында Сибай аэропорты реконструкцияланған, Нефтекама аэродромында ремонт эштәре алып барыла. Республика етәкселеге ярҙамында урындағы авиалиниялар Чехияла етештерелгән 20 кеше һыйҙырышлы уңайлы L-410 һәм башҡа һауа суднолары менән тәьмин ителгән. «Арҡайым» авиакомпанияһы паркы артабан да даими тулыландырыласаҡ.
Сибайға Өфөнән рейстар аҙнаһына өс тапҡыр башҡарыла: шишәмбе, йома, йәкшәмбе урындағы ваҡыт менән 19 сәғәт 30 минутта, ә Сибайҙан – дүшәмбе, шаршамбы, шәмбе иртәнге 07.10 сәғәттә. Кәрәк булғанда осоштар йышлығының арттырылыуы ла ихтимал.
«Өфө» халыҡ-ара аэропорты» асыҡ акционерҙар йәмғиәтенең матбуғат хеҙмәтенән хәбәр итеүҙәренсә, республиканың алыҫ райондарына пассажирҙар ташыуҙан тыш, күрше төбәктәр менән һауа бәйләнеше лә тергеҙелә. Мәҫәлән, Екатеринбургҡа Өфөнән тура бығаса тимер юл аша ғына барырға мөмкин булһа, 13 июлдән «Арҡайым» авиакомпанияһы самолетында юлланырға мөмкин. «Өфө — Екатеринбург — Өфө» маршруты буйынса рейс аҙнаһына өс тапҡыр башҡарыласаҡ. Өфөнән ул шишәмбе, кесаҙна, йомала сәғәт 07.10-да юлланасаҡ. Екатеринбургтан кирегә осоу ваҡыты ошо уҡ көндәрҙә сәғәт 17.30-ҙа.
19 июлдән алып Өфөнән Түбәнге Новгородҡа ла аҙнаһына өс тапҡыр осорға мөмкин буласаҡ. Өфөнән самолет сәғәт 07.40-та дүшәмбе, шишәмбе, йомала оса. Ә ошо уҡ көндәрҙә кискеһен, сәғәт 18.00-дә, самолет кирегә юлланасаҡ.
Авиатранспорттың төп өҫтөнлөгө – ул тиҙлек. Мәҫәлән, Өфөнән Сибайға һәм Екатеринбургҡа 1 сәғәт 10 минут осорға, Түбәнге Новгородҡа иһә — 2 сәғәт 30 минут.


text:
Яҡындағы ике йылда Башҡортостанда ҡулланыу кәрзине элеккесә ҡаласаҡ
29 декабрҙә социаль-хеҙмәт мөнәсәбәттәрен көйләү буйынса Республика өс яҡлы комиссияһы ултырышында «Башҡортостан Республикаһында ҡулланыу кәрзине тураһында» законға үҙгәрештәр индереү хаҡында һүҙ сыҡты.
Унда, эшкә һәләтле кешеләрҙе, пенсионерҙарҙы һәм балаларҙы индереп, халыҡтың төп социаль-демографик төркөмдәре өсөн уның күләме кәмендә биш йылға бер тапҡыр билдәләнә, тиелә. Хәҙерге закондың ғәмәлдә булыу срогы 2010 йылда тамамлана, тимәк, ғәмәлдәге ҡулланыу кәрзинен ҡайтанан ҡарарға кәрәк буласаҡ.
Әммә тотош Рәсәй буйынса 2011-2012 йылдарға ҡулланыу кәрзине 2006 йылда уҡ ҡабул ителгән Федераль закон менән ҡаралған составта һәм күләмдә билдәләнгән.
Тимәк, ҡулланыу кәрзине тураһында республика закондары ла яҡындағы ике йылда үҙгәрмәйәсәк.


text:
Башҡортостан Президенты Өфөнөң «Иммунопрепарат»ында кире резус-факторлы ҡатындар өсөн дарыуҙар сығарыуҙы ойошторорға тәҡдим итте
Башҡортостан Президенты Рөстәм Хәмитов Өфөнөң «Иммунопрепарат» предприятиеһында кире резус-факторлы ҡатын-ҡыҙҙар өсөн дарыуҙар етештереүҙе ойошторорға тәҡдим итте. Был тәҡдиме менән республика башлығы балалар медицинаһы мәсьәләләренә арналған Дәүләт Советы ултырышында сығыш яһаны.
— Беҙҙең Башҡортостанда 10 процент самаһы ҡатын-ҡыҙҙар кире резус-факторлы, һәм, үкенескә күрә, бындай осраҡта ҡулланылыусы «Иммуноглобулин антирезус» сит илдә генә етештерелә, — тип билдәләне республика Президенты. — Беҙ бындай препарат етештереүҙе Башҡортостанда яйға һала алабыҙ. Республикала «Микроген» федераль фәнни-етештереү берекмәһенең филиалы булған бик яҡшы «Иммунопрепарат» заводы бар. Әгәр был эште башлаһаҡ, ҡатын-ҡыҙҙарҙа кире резус-фактор булғанда файҙаланыусы препараттарҙы өс, хатта дүрт тапҡырға арзанайтыр инек. Был бындай осраҡтарҙа тыуған сабыйҙарҙың һаулығын да яҡшыртырға мөмкинлек бирәсәк. Беҙ үҙебеҙҙең препараттарҙы сығарыуға иҫәп тоторға тейешбеҙ. Һәм бер иммуноглобулинға ғына түгел, бәлки беҙҙең предприятиела етештерергә мөмкин булған башҡа препараттарға ла.


text:
Рөстәм Хәмитов: «Һайлау кампанияһы ыңғай юҫыҡта бара икән, тимәк, халыҡ ышаныс белдерә»
— Эшләргә, тырышырға кәрәк, кире йоғонтоға бирелергә, һәр нәмәне инҡар итергә ярамай. Әгәр һайлау кампанияһы ыңғай юҫыҡта бара икән, тимәк, халыҡ ышаныс белдерә, — тип билдәләне Башҡортостан Президенты Рөстәм Хәмитов шаршамбы, 4 сентябрҙә, БЮТ телеканалында тура эфир барышында.
Башҡортостан Республикаһы бишенсе саҡырылыш Дәүләт Йыйылышы – Ҡоролтайға депутаттар һайлау алдынан республика Президенты парламент эшмәкәрлегенең еңел түгеллеген билдәләне. Пленар ултырыш, ғәҙәттә, тыныс үтә, әммә комиссияларҙа һәм комитеттарҙа ҡыҙыу фекер алышыуҙар, бәхәстәр килеп тыуа.
— Әммә бындай ығы-зығы ситкә сығарылмай, шуға күрә пленар ултырыштарҙа барыһы ла тыныс үтә. Быға ҡарамаҫтан, уларҙа ла фекер алышыуҙар, көсөргәнешле хәлдәр булырға тейеш, — тип иҫәпләй Рөстәм Хәмитов. – Тура конфликттарҙың бер ыңғай яғы ла юҡ, сөнки улар емереүгә, юҡ итеүгә йүнәлтелгән, был дәүләт власы абруйының артыуына килтермәй. Власть халыҡта билдәле бер аҡыллылыҡ, үҙ-үҙеңде тотоу ҡағиҙәләре, мәҙәнилек менән ассоциациялаша. Әлбиттә, «ҡаршы» тауыш бирергә лә мөмкин, әммә быны аныҡ һәм аңлайышлы итеп дәлилләү зарур.
Республикала аҙағына яҡынлашҡан һайлау алды осоро, Президент һүҙҙәренсә, ваҡиғаларға бай булды.
— Кемдер үҙ маҡсатына өлгәшә алды, кемдер — юҡ. Дөйөм алғанда, минеңсә, был эмоцияларҙы сығарыу осоро булды. Кешеләр үҙҙәрен, ыңғай йәки кире сифаттарын күрһәтергә тырышты. Ҡыҙғанысҡа ҡаршы, ундай осраҡтар ҙа була, — тине республика етәксеһе.
Дөйөм алғанда, әлеге һайлау алды кампанияһын Башҡортостан Президенты «ғәҙәти», республикала 2011 йылда үткән кампанияға оҡшаш тип баһаланы.


text:
Байрамдарҙа өҫтәмә поездарҙа 50 процентлы ташламалар иғлан ителгән
Куйбышев тимер юлы Яңы йыл байрамдары һәм ҡышҡы каникул ваҡытына өҫтәмә поездарҙың купе вагондарында йөрөүгә 50 процентлы ташламалар билдәләй.
Куйбышев тимер юлының йәмәғәтселек менән бәйләнештәр хеҙмәтенән хәбәр итеүҙәренсә, 23 декабрҙән алып киләһе йылдың 13 ғинуарына тиклем алыҫҡа йөрөүсе поездарҙың купе вагондарында ярты хаҡҡа сәйәхәткә сығырға мөмкин.
Шулай итеп, ташламаны иҫәпкә алғанда, купе һәм СВ вагондарына билет хаҡы плацкарт вагондағына тиңләшә.
Куйбышев магистраленең Башҡортостан бүлегенә килгәндә иһә, ташламалар менән 123-сө, 239-сы һанлы “Өфө — Мәскәү”, 240-сы, 356-сы һанлы “Мәскәү — Өфө” өҫтәмә поездарында ҡулланырға була.
Ташламалы билетты тимер юл кассаларында, шулай уҡ интернет аша ла һатып алырға мөмкин.


text:
Өфө Рәсәйҙең иң яҡшы ҡалаһы исеменә көс һынашасаҡ
Бөтә Рәсәй милли проекты www.город-россии.рф сайтында башланды, уны ойоштороусылар һәр кемгә Рәсәйҙең иң яҡшы ҡалаһын һайларға һәм «Рәсәйҙә ҡайҙа йәшәүе еңел?» тигән һорауға яуап табып ҡарарға тәҡдим итә.
Башҡортостан Республикаһының Эшҡыуарлыҡ һәм туризм буйынса матбуғат хеҙмәтенән хәбәр итеүҙәренсә, тауыш биреүҙә Рәсәй Федерацияһы субъекттарының баш ҡалалары ҡатнаша. Теләгән ҡала өсөн һәр көндө уңайлы ваҡытта тауыш бирергә була. Ҡаланың исеме янында уның турала мәғлүмәт тә урынлаштырылған. Әммә бер IP-адрестан тәүлегенә бер генә тауыш ҡабул ителә. Проектта ҡатнашыу өсөн сайтта теркәлеү талап ителмәй.
Ошо рәүешле Рәсәйҙең иң яҡшы ҡалалары исемлеге төҙөлә. Әлеге ваҡытта тәүге өс ҡала иҫәбендә — Иркутск (26896 тауыш), Төмән (23020 тауыш) һәм Смоленск (18093 тауыш). 2920 тауыш менән Өфө әлегә 17-се генә урында.
Иң күп тауыш йыйыусы ҡала артабан үҫешер өсөн өҫтәмә импульс аласаҡ, тип иҫәпләй ойоштороусылар.


text:
Мортаза Рәхимовҡа рәхмәт белдерҙеләр
Башҡортостан Республикаһы Президенты Мортаза Рәхимов исеменә Халыҡ-ара славян яҙмаһы һәм мәҙәниәте фонды президенты Александр Крутовтан хат килде. Ул Сергей Тимофеевич һәм Иван Сергеевич Аксаковтарҙың тыуған яғы – Башҡортостанда ун туғыҙынсы тапҡыр үткәрелгән халыҡ-ара Аксаков байрамын ойоштороуҙа ярҙам иткәне өсөн рәхмәт белдерә.
«Рәсәйҙең төрлө төбәктәренән, шулай уҡ Германиянан, Болгариянан, Белоруссиянан байрамға килгән күп һанлы ҡунаҡтарҙа Аксаков студенттар балы айырыуса ҙур ҡыҙыҡһыныу тыуҙырҙы. Бөйөк рус яҙыусыһы иҫтәлегенә арналған байрамда Башҡортостандың шул тиклем уҡыусы һәм студент йәштәре ҡатнашыуы үтә лә ҡыуаныслы, был Рәсәйҙең киләсәгенә ышаныс уята.
Күп йылдар Һеҙҙе талантлы сәйәси һәм йәмәғәт эшмәкәре итеп белгәнгә күрә, күптән инде Рәсәй сиктәрен аша атлаған, халыҡ-ара мәҙәни генә түгел, хатта иҡтисади бәйләнештәр ҙә ҡуҙғатылған был байрам Һеҙҙең шәхси ярҙамдан тыш был тиклем киң күләмле була алмаҫ ине, тип әйтә алам.
Халыҡ-ара Аксаков байрамына һәр яҡлап ярҙам иткәнегеҙ һәм Халыҡ-ара славян яҙмаһы һәм мәҙәниәте фонды программаларының береһе – Аксаков урындарын төҙөкләндергәнегеҙ өсөн Һеҙгә ихлас рәхмәтемде белдерергә рөхсәт итегеҙ», — тиелә Халыҡ-ара славян яҙмаһы һәм мәҙәниәте фонды президенты Александр Крутовтың хатында.


text:
Башҡортостанда республика Президенты һайлауҙары иғлан ителде
Башҡортостан Президенты һайлауҙарының ҡасан үтәсәге шаршамбы, 18 июндә, БР Дәүләт Йыйылышы – Ҡоролтай ултырышында иғлан ителде. Депутаттар 2014 йылдың 14 сентябрендә ваҡытынан алда Башҡортостан Республикаһы Президенты һайлауҙарын билдәләү тураһында ҡарарҙы хупланы. Шулай итеп, ваҡытынан алда төбәк башлығын һайлауҙар буйынса һайлау кампанияһына рәсми рәүештә старт бирелде. Ҡарарҙы матбуғатта баҫтырып сығарғандан һуң кандидаттар күрһәтеү буйынса процесс башланасаҡ.
Иҫегеҙгә төшөрәбеҙ, һайлауҙарҙа ҡатнашыу теләге һәм республика башлығы вазифаһына дәғүә итеүе тураһында Рөстәм Хәмитов рәсми рәүештә белдерҙе. Бындай ҡарарҙы ул, уның фекеренсә, һәр кандидатҡа кәрәкле өс нигеҙҙән сығып ҡабул итте, улар: халыҡтың ярҙамы, Рәсәй Президентының ярҙамы һәм дәғүә итеүсенең үҙенең кешеләр мәнфәғәтенә эшләү теләге.
«Берҙәм Рәсәй» 10 июндә республика башлығы вазифаһына артабан тәҡдим итеү өсөн кандидаттар праймеризын үткәрҙе. Һөҙөмтәлә партия өс кандидатты билдәләне: Башҡортостан Президенты вазифаһын ваҡытлыса башҡарыусы Рөстәм Хәмитов, Рәсәй Дәүләт Думаһы депутаты Рафаэль Мәрҙәншин һәм БР Адвокаттар палатаһы президенты Булат Йомаҙилов. Рөстәм Хәмитов – 129, Рафаэль Мәрҙәншин – 41,Булат Йомаҙилов 39 тауыш йыйҙы.
Берҙәм рәсәйлеләрҙең һуңғы кандидатураһы төбәк бүлексәһе конференцияһында 21 июндә раҫланасаҡ.
«КПРФ»тың Башҡортостан республика бүлексәһенән кандидаттарҙы күрһәтеү 18 июндәге бюро ултырышына планлаштырылған. Коммунистарҙан һуңғы кандидатура 22 июндәге конференцияла раҫланасаҡ, тип хәбәр итте «КПРФ» Башҡортостан республика бүлексәһенең идеология буйынса секретары.
«ЛДПР»ҙың төбәк бүлексәһендә ваҡытынан алды төбәк башлығы һайлауҙарында ҡатнашыуҙары тураһында мәғлүмәтте асмайҙар әле.


text:
Мәғариф – Дөйөм Рәсәй халыҡ фронтының хеҙмәте түгел — дөйөм милләт милке
ӨФӨ, 2014 йыл, 21 октябрь. /«Башинформ» мәғлүмәт агентлығы, Екатерина Соколова/.
Дөйөм Рәсәй халыҡ фронтының төбәк штабы киңәйтелгән ултырышта Пензала, Рәсәй Президенты Владимир Путин ҡатнашлығында, уҙған Дөйөм Рәсәй халыҡ фронтының «Ил өсөн сифатлы белем биреү» форумы йомғаҡтарына фекер алышты.
— Форум Рәсәйҙең мәғариф системаһы өсөн кәрәкле ине, — тип билдәләне Дөйөм Рәсәй Халыҡ фронтының төбәк штабы рәйесе Эльвира Айытҡолова. — Һуңғы йылдарҙа был тармаҡты модернизациялауға федераль һәм төбәк бюджеттарынан, алдан бер ҡасан да йүнәлтелмәгән, ҙур күләмдәге саралар бүленә. Ҡеүәтле финанслауҙа, әлбиттә, ил мәғарифта сифатлы алға китеште көтә, әммә ниңәлер сифат йылдан-йыл түбәнәйә. Был кире пропорционаллек менән бәйле системаның мониторингы уҙғарылды. Әйтеп үтергә кәрәк, Дөйөм Рәсәй халыҡ фронты мәғлүмәттәре төбәктәрҙең башҡарма власы ебәргән отчет һөҙөмтәләре буйынса РФ Мәғариф министрлығы күрһәткән мәғлүмәттәрҙән ныҡ ҡына айырыла. Отчеттар буйынса мәғариф системаһында барыһы ла яҡшы килеп сыға, ә ысынында иһә ғөмүмән икенсе хәлде күрәбеҙ. Шуға күрә беҙгә мәғариф системаһын яҡшыртыу буйынса эштең алгоритмын яҡшылап эшләргә кәрәк, ул аҙаҡтан Дөйөм Рәсәй халыҡ фронтының төбәк штабына йүнәлтеләсәк.
Киңәйтелгән ултырышта Пензала уҙған форумда күтәрелгән бер нисә һорау ҡаралды: белем биреү киңлегенең берҙәмлеген тергеҙеү, уҡыу йорттарында отчет документ әйләнешен ҡыҫҡартыу, инженерҙар һәм педагогтар өсөн биш йыллыҡ специалитетҡа ҡайтыу, мәғариф идара итеү советтары өсөн методик кәңәштәр әҙерләү, коррекция мәктәптәрен бөтөрөү, уҡытыусыларҙың эш хаҡын арттырыу, мәктәп һәм урындағы власть менән конструктив диалогтың әһәмиәте.
Мәғариф форумында ҡатнашыусы Дөйөм Рәсәй халыҡ фронтының төбәк штабы ағзалары проблеманың илдең бөтә төбәктәрендә ла бер үк булыуын, Владимир Путин менән бергәләп уларҙы асыҡтан-асыҡ тикшереүҙәрен билдәләнеләр.
Дөйөм Рәсәй халыҡ фронтының төбәк штабы вәкилдәре оҡшаш форумды республикала ла үткәреү фекере менән сығыш яһаны.


text:
Фото:
Өфөлә 2013 йылдағы VI Ҡышҡы халыҡ-ара балалар уйындарын үткәреү тураһындағы килешеүгә ҡул ҡуйылды
Фото:
Өфө ҡалаһы ҡала округы хакимиәтендә Башҡортостандың баш ҡалаһында 2013 йылдағы VI Ҡышҡы халыҡ-ара балалар уйындарын үткәреү тураһындағы килешеүгә ҡул ҡуйыу тантанаһы үтте. Уға ҡала хакимиәте башлығы Ирек Ялалов менән Халыҡ-ара балалар уйындары комитеты президенты Торстен Раш ҡул ҡуйҙы. Ҡала һәм республика яғынан тантанала Башҡортостандың йәштәр сәйәсәте һәм спорт министры Андрей Иванюта, физик культура һәм спорт буйынса ҡала комитеты рәйесе Сергей Степанов һәм башҡа вазифалы кешеләр ҡатнашты.
Ирек Ялалов әйтеүенсә, Уйындар республикала спортты үҫтереү өсөн этәргес буласаҡ. Башҡортостан Президенты Рөстәм Хәмитовтың Уйындарға әҙерлекте шәхси контролдә тотоуы уларҙың уңышлы үтеүенә гарантия булып тора.
Торстен Раш үҙ сиратында Өфөлә Уйындарға юғары кимәлдә әҙерлек алып барылыуын билдәләне һәм йылы ҡаршылауҙары өсөн рәхмәтен еткерҙе. Килешеүҙе ҡултамғаһы менән нығытҡандан һуң юғары ҡунаҡ Өфө сити-менеджерынан ҡала символикаһы менән сувенир алды.
Хәтерегеҙгә төшөрәйек, Өфөгә эш сәфәре менән ошо арала Германиянан Торстен Раш етәкселегендәге Халыҡ-ара уйындарының рәсми делегацияһы килгән. Унан тыш делегация составында Халыҡ-ара балалар уйындары комитеты вице-президенты Игор Топол (Словения) һәм Давид Еван Гильберт (АҠШ), генераль секретарь Ричард Смит (Германия), казначей Карл Гленц (Германия), комитет ағзаһы Максимилиан Веко (Словения) ла бар.
Визиты сиктәрендә мәртәбәле ҡунаҡтар республиканың баш ҡалаһындағы спорт объекттарын — «Өфө-Арена» спорт аренаһын, «Олимпик Парк» тау саңғыһы комплексын, «Биатлон» спорт-һауыҡтырыу комплексын ҡараны, шулай уҡ эш төркөмдәре етәкселәре менән башҡарылған һәм алда көткән эштәрҙе тикшерҙе.
VI Халыҡ-ара балалар уйындары Өфөлә 2013 йылдың 26 февраленән 3 мартҡа тиклем үтәсәк. Ярыштарҙа бөтә донъянан 1000-гә яҡын спортсының ҡатнашыуы көтөлә.


text:
Өфө районында 7000 гектарҙан ашыу майҙанда яҙғы сәсеү үткәрелгән
Өфө районы игенселәре 2011 йылғы сәсеү кампанияһының бер нисә көнөндә 7 мең гектарҙан ашыу майҙанда яҙғы сәсеүҙе башҡарып сыҡты. Сәсеү агрегаттары райондың 17 эре һәм 13 урта ауыл хужалығы предприятиелары баҫыуҙарында эшләй. Фермерҙар ҙа ауыл эшсәндәре өсөн ҡиммәтле ваҡытты әрәм итмәй. Көн һайын 14 крәҫтиән-фермер хужалыҡтарында иген сәселгән баҫыуҙар арта.
— Районда дым ҡаплау тулыһынса тамамланды, — ти район хакимиәте ауыл хужалығы идаралығының баш агрономы Лилиә Нәбиева. – Механизаторҙар уҙған йылдарҙағы ҡоролоҡло йәйҙәрҙе иҫәпкә алып, тупраҡтағы дымды һаҡлап ҡалырға тырыша һәм тулы комплекслы эш алып бара: башта культиватор килә, артынса сәскестәр һәм, шунда уҡ, тупраҡ өҫтөн тигеҙләп баралар.
Әлеге ваҡытта һоло, арпа, борсаҡ сәселә. Төп талымлы культура – игенгә яңы ғына тотоналар. Иген һәм ҡуҙаҡлы иген культураларына районда сәсеү майҙандары структураһы буйынса йәмғеһе 18 мең гектар тура килә.
Ә ашламалар менән тәьмин итеүгә килгәндә — барыһы ла беҙ теләгәнсә түгел. Субсидиялау арҡаһында ужым культураларын туҡландырыуға 865 тонна азот ашламалары һатып алынған. Лилиә Нәбиеваның әйтеүенсә, күберәк тә һатып алырҙар ине, әммә республика предприятиелары ауыл хужалығы предприятиелары заявкаларын оҙаҡ ҡарай, ә ауыл эшсәндәре ҡыҙыу ваҡытта көтә алмай.
Туҡландырғандан һуң ужымдың торошо һәйбәт. Ҡайтанан сәсеү мең гектарҙан артмаҫҡа тейеш.


text:
Башҡортостанда бер генә Советтар Союзы Геройы ҡалған
Башҡортостанда бөгөн бер генә Советтар Союзы Геройы иҫән – ул Өфөлә йәшәгән отставкалағы майор Тажетдин Гиләжетдинов. Бындай юғары исемгә заманында 280 яҡташыбыҙ лайыҡ булған. Был турала Өфөләге Конгресс-холда ойошторолған Бөйөк Ватан һуғышы ветерандарын һәм тыл хеҙмәтсәндәрен етеп килгән Еңеү көнө менән ҡотлау тантанаһында Башҡортостан Президенты Рөстәм Хәмитов хәбәр итте.
Ул ҙур үкенесе менән ветерандарҙың кәмегәндән кәмей барыуын билдәләне. Уларҙың күбеһе быйыл яҡты донъянан киткән. Халыҡта «ҡара генерал» булараҡ билдәле, Ян Жижка исемендәге интернациональ партизандар бригадаһының легендар командиры Даян Мурзин, Берлинды алыуҙа ҡаһарманлыҡ күрһәткән данлыҡлы танкист, Советтар Союзы Геройы Александр Пикунов та улар иҫәбендә.
Башҡортостандағы һуңғы Советтар Союзы Геройы Тажетдин Гиләжетдинов һаулығы ҡаҡшауы арҡаһында ветерандарҙы тәбрикләү тантанаһына килә алманы. Рөстәм Хәмитов уға тиҙерәк һауығыуын теләне.
— Бөгөн, тиҫтәләгән йылдарҙан һуң, беҙ һәр яҡташыбыҙҙың батырлығы тураһында беләбеҙ, — тине ул, ветерандарға мөрәжәғәт итеп. — Башҡортостандың эҙәрмәндәр отрядтары әле һаман яу яландарында һалдат медальондары таба. Беҙ уларҙың хужаларын, фашистар тотҡонлоғонда язалап үлтерелгән яугирҙарҙы хөрмәтләп иҫкә алабыҙ. Геройҙар исеме беҙҙең йөрәктәрҙә мәңге һаҡланыр.


text:
Башҡортостан һөтсөләре һөт етештереүселәр съезында ҡатнаша
Дүшәмбе көндө Рәсәй һөт етештереүселәренең Икенсе съезы асыла. Ул Мәскәүҙәге Бөтә Рәсәй күргәҙмә үҙәгенең 75-се павильонында алдынғы һөт эшкәртеү предприятиелары вәкилдәрен йыясаҡ. Съезд эшендә РФ Хөкүмәтенең беренсе вице-премьеры Виктор Зубков, РФ ауыл хужалығы министры Елена Скрынник, Роспотребнадзор башлығы Геннадий Онищенко, Белоруссияның Ауыл хужалығы һәм аҙыҡ-түлек министрлығы башлығы Михаил Русый ҡатнашырға ниәтләй.
Форумға министрлыҡ һәм ведомстволар етәкселәре, төбәк власының һәм Федераль йыйылыштың ике палатаһының профилле комитеттары вәкилдәре, Рәсәй, Беларусь, Ҡаҙағстан һәм Украинаның һөт етештереүселәре һәм эшкәртеүселәре саҡырылған.
Тармаҡ съезы эшендә рәсми рәүештә Башҡортостандың өс һөт-консерва комбинаты ҡатнаша. БР Ауыл хужалығы министрлығы мәғлүмәте буйынса, «Аллат» ябыҡ акционерҙар йәмғиәте, Мәләүез һәм Мәсәғүт комбинаттары үҙҙәренең продукцияһын күрһәтәсәк. Беҙҙең предприятиелар эш программаһында ла, конкурстарҙа ла ҡатнашырға тейеш.
Съезда илдең һөтсөлөк тармағының төп проблемаларын, 2011 – 2020 йылдарға кәрәкле дәүләт ярҙамы сараларын, һөт баҙарындағы әлеге һәм күҙалланған хәлдәрҙе тикшереү билдәләнгән. Һөтсөлөк союзының тармаҡ үҫешендәге роле тураһында, һөт етештереүселәр һәм һөт эшкәртеүселәр араһындағы хеҙмәттәшлек һөҙөмтәләре һәм перспективалары тураһында фекер алышыу көтөлә.


text:
Башҡортостан Президенты «ДревПром» яуаплылығы сикләнгән йәмғиәте эшмәкәрлеген ентекле тикшерергә ҡушты
«ДревПром» яуаплылығы сикләнгән йәмғиәте эшмәкәрлеге законға ярашлы булыу-булмауы йәһәтенән ентекле тикшереләсәк. Был хаҡта Башҡортостан Президенты Рөстәм Хәмитов шишәмбе, 13 августа, Стәрлетамаҡ халҡы менән осрашыу барышында белдерҙе. Осрашыуҙа ҡатнашыусылар билдәләүенсә, ойошма финанс хеҙмәттәре өлкәһендә үтә уңайлы хеҙмәттәр тәҡдим итә, һәм был, әлбиттә, халыҡта шик тыуҙыра.
— Беҙ «МММ» компанияһына һәм алданған өлөшсөләргә бәйле ваҡиғаларҙы баштан үткәрҙек инде. Республика бурыстарҙы ҡапларға ла мәжбүр булды. Ә хәҙер төбәктә, Стәрлетамаҡта «ДревПром» фирмаһы барлыҡҡа килде, ул үтә уңайлы шарттарҙа бурыстарҙы ҡаплау буйынса хеҙмәттәр тәҡдим итә, — тип һөйләне ҡаланың Ветерандар советы президиумы ағзаһы Александр Кузенёв.
Рөстәм Хәмитов билдәләүенсә, «ДревПром» компанияһына бәйле хәл тикшереләсәк. Республика етәксеһе халыҡты һаҡ булырға саҡырҙы.
— Еңел аҡса эшләүгә, арзан фатирҙарға, арзан машиналарға ышанмағыҙ – улар ялған, — тине Президент. – Квадрат метры 10-20 мең һум торған арзан фатирҙар, нуль процент ставкалы кредиттар, йылына 40-50 процент биргән килем сығанаҡтары юҡ. Улар була ла алмай.
Рөстәм Хәмитов һүҙҙәренсә, хоҡуҡ һаҡлау органдары «ДревПром» фирмаһы эшмәкәрлегендә финанс пирамидаһы һәм ялған билдәләренең булыу-булмауын тикшерергә тейеш. Әгәр ҙә улар бар икән, кешеләргә был хаҡта тиҙ арала хәбәр итергә һәм саралар күрергә кәрәк.


text:
Мортаза Рәхимов Рәсәй Хөкүмәте кәңәшмәһендә ҡатнаша
30 мартта Түбәнге Новгородта Башҡортостан Президенты Мортаза Рәхимов Рәсәй Хөкүмәтенең 2009 йылға көрсөккә ҡаршы программаһын тормошҡа ашырыу мәсьәләләре буйынса кәңәшмәлә ҡатнаша.
Кәңәшмә Рәсәй Федерацияһы Хөкүмәте Рәйесе урынбаҫары Александр Жуков рәйеслегендә үтә. Кәңәшмә эшендә Рәсәй Президентының Волга буйы федераль округындағы тулы хоҡуҡлы вәкиле Григорий Рапота, округ төбәктәре етәкселәре ҡатнаша.
Көрсөккә ҡаршы саралар программаһы 19 мартта РФ Хөкүмәте тарафынан хупланды. Киң тикшереүҙән һуң өҫтәп эшкәртелгән документ Рәсәй Хөкүмәте тарафынан 10 апрелдә ҡайтанан ҡараласаҡ. Көрсөккә ҡаршы программаға федераль бюджеттан 1,611 триллион һум аҡса бүленәсәк.


text:
Башҡорт дәүләт университеты вакансиялар йәрминкәһе үткәрәсәк
Башҡорт дәүләт университеты сығарылыш студенттарын эшкә урынлаштырыуға булышлыҡ итеү үҙәге Өфө йәштәр мәшғүллегенә булышлыҡ итеү үҙәге менән берлектә 18 мартта юғары уҡыу йортонда вакансиялар йәрминкәһе ойоштора.
Вуздың матбуғат үҙәгенән хәбәр итеүҙәренсә, ҙур курстар һәм сығарылыш курсы студенттары эш биреүселәргә — төрлө милек формаһындағы предприятие һәм ойошмалар, уҡытыу комбинаттары вәкилдәренә туранан-тура мөрәжәғәт итә ала.
Эш эҙләүсе йәштәргә ойоштороусылар вакант урындар тураһында мәғлүмәт бирәсәк, тест үтеү, шулай уҡ юридик, психологик һәм профориентацион консультациялар алыу мөмкинлеге лә буласаҡ.
Йәрминкә ФРГФ корпусында үткәрелә (Коммунистик урамы, 19). Сара 14 сәғәттә башлана.
Әйткәндәй, БашДУ сығарылыш студенттарын эшкә урынлаштырыуға булышлыҡ итеү үҙәге «Эш эҙләү технологияһы» уҡыу программаһын эшләгән. Өфө халыҡ мәшғүллеге үҙәге белгестәре алып барасаҡ дәрестәрҙә әңгәмәләшеүҙә үҙеңде нисек тоторға, резюмела нимә яҙырға, эш биреүсегә үҙеңде яҡшы яҡтан нисек күрһәтергә һәм башҡа кәрәкле мәғлүмәт алырға мөмкин. Курстарға яҙылыу башланған да инде, ул 31 мартҡа тиклем дауам итәсәк. Тулыраҡ мәғлүмәтте 273-67-08 телефоны аша алырға мөмкин.


text:
Рөстәм Хәмитов 2016 йылда Берҙәм дәүләт имтиханын үткәреү буйынса селектор кәңәшмәһендә ҡатнашты Фото: Олег Яровиков
Рөстәм Хәмитов 2016 йылда Берҙәм дәүләт имтиханын үткәреү буйынса селектор кәңәшмәһендә ҡатнашты
Рөстәм Хәмитов 2016 йылда Берҙәм дәүләт имтиханын үткәреү буйынса селектор кәңәшмәһендә ҡатнашты Фото: Олег Яровиков
ӨФӨ, 2016 йыл, 20 май. /«Башинформ» мәғлүмәт агентлығы, Александр Смирнов/.
20 майҙа Рәсәй Хөкүмәте Рәйесе урынбаҫары Ольга Голодец 2016 йылда төбәктәрҙең Берҙәм дәүләт имтиханын үткәреүгә әҙерлеге тураһында видеоселектор кәңәшмә уҙғарҙы. Унда Башҡортостан Башлығы Рөстәм Хәмитов ҡатнашты.
Быйыл Берҙәм дәүләт имтиханын ваҡытынан алда биреү осоронда 15 304 кеше ҡатнашты. Илдең 81 субъектында имтихандар уҙғарылды. Бөтәһе 172 имтихан тапшырыу пункты йәлеп ителде.
Ольга Голодец әйтеүенсә, БДИ-ның төп этабында 750 меңдән ашыу кеше ҡатнашасаҡ, уларҙың 640 меңдән ашыуы мәктәпте былтыр тамамлаған. Бөтәһе 5 776 имтихан биреү пункты эшләйәсәк. Төп этап 27 майҙа әҙәбиәт һәм география буйынса БДИ-нан башлана.
Ултырыш йомғаҡтары буйынса Хөкүмәт Рәйесе урынбаҫары губернаторҙарға БДИ-ла видеокүҙәтеү мәсьәләһен шәхси контролдә тоторға ҡушты.
– Имтихан тапшырыуҙы яҙҙырыу кәрәк булған осраҡта бәхәсле хәлдәрҙе ғәҙел хәл итергә мөмкинлек бирә, – тине ул.
Быйыл Башҡортостанда 20 472 кеше, шул иҫәптән 18 956 мәктәп тамамлаусы Берҙәм дәүләт имтиханын тапшырырға йыйына. Был уҙған йыл менән сағыштырғанда мең кешегә тиерлек аҙыраҡ. 104 имтихан биреү пункты асыласаҡ, шул иҫәптән өсәүһе колониялар эргәһендә һәм берәүһе юл-транспорт ваҡиғаһына тарыған уҡыусы өсөн.
Онлайн-күҙәтеү алып барылған аудиториялар һаны 50-нән 75 процентҡа тиклем арттырылған. 75 пункт ошондай режимда эшләйәсәк. Шулай уҡ Мәғлүмәтте эшкәртеү төбәк үҙәгендә һәм Мәғарифты үҫтереү институты кабинеттарында видеокүҙәтеү системалары ҡуйылған. Унда республиканың предмет һәм конфликт комиссияһы урынлашҡан. Бөтә пункттар стационар йәки күсмә металл эҙләүсе ҡорамалдар менән йыһазландырылған.


text:
Фото:
Өфөлә Асия Ғәйнуллина башҡорт костюмын тегеү һәм ҡобайыр башҡарыу буйынса оҫталыҡ дәрестәре үткәрә
Фото:
ӨФӨ, 2015 йыл, 14 декабрь. /«Башинформ» мәғлүмәт агентлығы, Ләйлә Аралбаева/.
18 декабрҙә Өфөлә «Ил инәһе, ил гәүһәре һеҙ икән» республика семинары уҙғарыла. Сара ҡобайыр башҡарыу оҫтаһы, үҙенең сәсәндәр мәктәбенә нигеҙ һалыусы, йырҙар авторы Асия Ғәйнуллинаның 60 йәшенә арнала.
Асия Ғәйнуллинаның оҫталыҡ дәрестәре иртәнге сәғәт 10-да башлана. Тәүҙә ул биш төрлө түшелдерек эшләргә өйрәтәсәк. Ойоштороусылар хәбәр итеүенсә, оҫталыҡ дәрестәрендә ҡатнашыусыларға эш өсөн түшелдеректәр, сәйлән, ептәр һәм энәләр бирелә. Сарала ҡатнашыу түләүле.
Көндөҙгә сәғәт 2-лә һөйләү сәнғәте буйынса оҫталыҡ дәресе башлана. Теләүселәрҙе эпос, ҡобайыр, әкиәт, ҡатын-ҡыҙҙар өзләүе, әйтеш башҡарыу техникаһына өйрәтәсәктәр.
Оҫталыҡ дәрестәрендә «Ағинәйҙәр ҡоро», «Ете ҡыҙ» этнография, биҙәү-ҡулланма сәнғәте һәм матурлыҡ студияһы, «Урал батыр» сәсәндәр мәктәбе, «Арғымаҡ» этно-рок төркөмө, «Әс-Сәләм» этно-фолк төркөмө, «Евразия» эстрада төркөмө, «Карауан» фольклор-эстрада төркөмө, Мәжит Ғафури исемендәге Башҡорт академия драма театры артистары ҡатнаша.
Сара Республика халыҡ ижады үҙәгенең сәсәндәр үҙәгендә ойошторола. Белешмә өсөн телефондар: (347) 289-62-00, 289-65-50.


text:
Башҡортостан буйынса Эске эштәр министрлығында Яңы йыл тамашаһы үтте
Хеҙмәт бурысын үтәгәндә һәләк булғандарҙың балаларын, шулай уҡ ғәмәлдәге полиция хеҙмәткәрҙәре балаларын бөгөн эске эштәр министры урынбаҫары Руслан Шәрәфетдинов ҡотланы. Бындай ғаиләләр Эске эштәр министрлығы тарафынан иғтибарһыҙ ҡалмай. Байрам айҡанлы осрашыуҙар матур йолаға әүерелде. Был юлы ла балалар өсөн Ҡыш бабай, Ҡарһылыу, төрлө әкиәт геройҙары ҡатнашлығында ысын байрам ойошторолдо, бүләктәр тапшырылды. Полиция хеҙмәткәрҙәре кескәйҙәрҙе яҡынлашып килгән байрам менән ҡотланы һәм хыялдарының тормошҡа ашыуын теләне. Был хаҡта Башҡортостан Республикаһы буйынса Эске эштәр министрлығының матбуғат хеҙмәтенән хәбәр иттеләр.


text:
Рима Баталова: “Йәштәрҙә сәләмәт йәшәү рәүеше тәрбиәләү үтә мөһим”
Башҡортостандан Дәүләт Думаһы депутаты Рима Баталова Ҡазанда үткәрелгән «Минең арттан йүгер» II Бөтә Рәсәй сәләмәт йәшәү рәүеше фестивалендә булды.
Сара Йәштәр эштәре буйынса федераль агентлыҡ ярҙамында үтте. Унда Рәсәйҙең 50 төбәгенән вәкилдәр, шулай уҡ Ҡазандың юғары уҡыу йорттары студенттары ҡатнашты.
Бөтә Рәсәй сәләмәт йәшәү рәүеше фестиваленең йомғаҡлау этабында сәләмәт йәшәү рәүеше буйынса йәштәр проекттары конкурсының Беренсе премияһында еңгән 2013 йылғы «Минең арттан йүгер» проектында иң яҡшы ҡатнашыусылар наградланды. Премия 12 номинацияла еңеүселәргә һәм лауреаттарға тапшырылды.
«Сәләмәт йәшәү рәүеше-реклама» номинацияһында еңеүселәрҙе бүләкләп, 13 тапҡыр паралимпия чемпионы, Дәүләт Думаһы депутаты Рима Баталова үткәрелгән сараның мөһимлеген һәм көнүҙәклеген билдәләп үтте, сөнки ул йәш быуында сәләмәт йәшәү рәүешен популярлаштырыуға һәм үҫтереүгә йүнәлтелгән. Йәштәрҙә сәләмәт йәшәү рәүеше мәҙәнилеге тәрбиәләү илебеҙ ҡеүәтенә тос өлөш индереү булып тора, тип иҫәпләй данлыҡлы спортсы.
— Бында килеп, мин сәләмәт йәшәү рәүеше темаһы йәштәр араһында бик тә зарури булыуына тағы бер инандым, һәм был йүнәлеште үҫтерергә кәрәк, — тип билдәләне депутат.


text:
Республикала 381 мең тоннанан ашыу шәкәр сөгөлдөрө йыйып алынған
ӨФӨ, 2015 йыл, 23 сентябрь. /«Башинформ» мәғлүмәт агентлығы, Розалиә Вәлиева/.
Башҡортостанда шәкәр сөгөлдөрө 15 367 гектар майҙанда йыйып алынған, был — пландың 31 проценты, тип хәбәр итә республика Ауыл хужалығы министрлығының матбуғат хеҙмәте.
Башҡортостандың Ауыл хужалығын консультациялау үҙәге мәғлүмәттәре буйынса, Баҡалы, Дәүләкән, Мәләүез һәм Миәкә райондарында 50-40 проценттан аҙыраҡ майҙанда тамыраҙыҡ йыйырға ҡалған.
Һәр гектарҙан уртаса уңыш 248 центнер тәшкил итә, 381 117 тонна шәкәр сөгөлдөрө йыйып алынған. Баҫыуҙарҙан 222 513 тонна тамыраҙыҡ сығарылған, шуның 82 953 тоннаһы эшкәртелгән.


text:
Башҡорт дәүләт педагогия университетында татар милли ижады кисәһе үтте
М.Аҡмулла исемендәге Башҡорт дәүләт педагогия университетында Башҡортостан татарҙары конгресы һәм «Килем» татар тарихи-мәҙәни үҙәге менән ойошторолған тамаша үтте. Халыҡ-ара ҡатын-ҡыҙҙар көнөнә арналған сара туған телгә һөйөү тәрбиәләү, милли традицияларҙы һәм йолаларҙы үҫтереү һәм популярлаштырыу маҡсатында ойошторолдо.
Осрашыуға композитор һәм йырсы Резеда Сабитова, БР Яҙыусылар союзы ағзаһы Дилә Булгакова, шағир, драматург Земфира Муллағәлиева, композитор Альбина Имаева, шағир Алиса Шәнгәрева килде.
Сара 65-се татар гимназияһы уҡыусыларының, «Аҫылйәр» вокаль төркөмөнөң концерт номерҙары менән байытылды.


text:
Башҡортостанда матбуғат сараларында Әҙәбиәт йылын иң яҡшы яҡтыртыуға конкурс иғлан ителде
ӨФӨ, 2015 йыл, 10 март. /«Башинформ» мәғлүмәт агентлығы, Ләйлә Аралбаева/.
Башҡортостанда республиканың киң мәғлүмәт сараларында Әҙәбиәт йылын иң яҡшы яҡтыртыуға конкурс иғлан ителде.
Уның маҡсаты — баҫма һәм электрон киң мәғүмәт сараларын Рәсәйҙә һәм Башҡортостанда Әҙәбиәт йылын уҙғарыуҙы яҡтыртыуға, йәмғиәтте әҙәбиәткә, китап уҡыуға йәлеп итеү.
Конкурс тураһында положение, ҡатнашыу өсөн заявка Башҡортостан Матбуғат һәм киң мәғлүмәт саралары агентлығының рәсми сайтында, республика Журналистар союзы сайтында баҫылған.
Бәйгелә республика, ҡала, район, берләштерелгән гәзит, журнал редакциялары, телевидение, радио, электрон мәғлүмәт сараларының ижади коллективтары һәм айырым авторҙар ҡатнаша ала. Конкурсҡа 2015 йылдың 1 ғинуарынан ағымдағы йылдың 1 ноябренә тиклем баҫылған материалдар тәҡдим ителә. Эштәрҙең һаны сикләнмәй.
Беренсе, икенсе, өсөнсө дәрәжә лауреаттары республика баҫма киң мәғлүмәт саралары (гәзит-журналдар), ҡала, берләштерелгән һәм район баҫма киң мәғлүмәт саралары, электрон матбуғат саралары (интернет, телевидение, радио) номинациялары буйынса бүләкләнәсәк. Материалдар 2015 йылдың 10 ноябренә ҡәҙәр ҡабул ителә. Адресы: 450077, Өфө ҡалаһы, Киров урамы, 45, 413/1-се бүлмә. Телефон (347) 218-07-72.
Конкурстың ойоштороусылары — Башҡортостан Матбуғат һәм киң мәғлүмәт саралары агентлығы, Журналистар союзы.


text:
Айыт ауылының яңы урамы Илдар Ғимаев исемен йөрөтәсәк
Бөгөн Илдар Рәйес улы Ғимаевҡа 50 йәш тулыр ине. Һүҙ – уны яҡындан белгән, уның менән бергә эшләгән кешеләргә.
Рәйес Хәфизов, Бишбүләк районы Айыт ауылының Фәтих Кәрим исемендәге музей директоры:
— Быйыл Илдар Ғимаевтың тыуыуына 50 йыл тулыу айҡанлы районыбыҙҙа һәм ауылыбыҙҙа йыл башынан күп төрлө саралар үткәрелә. Был, атап әйткәндә, шашка, волейбол буйынса Илдар Ғимаев исемендәге кубокка ярыштар, хоккей турнирҙары, шулай уҡ мәктәптәрҙә ижади кисәләр, эстафеталар, китапханаларҙа, музейҙарҙа түңәрәк өҫтәлдәр, лекциялар, күргәҙмәләр.
Фәтих Кәрим исемендәге Айыт урта мәктәбе ҡарамағында Илдар Ғимаев исемендәге хоккей клубы ойошторолдо. Республика ижади йәштәр фонды менән Бишбүләк районы хакимиәтенең берлектәге тырышлыҡтары менән И.Ғимаев исемендәге стипендия булдырылды, бөгөн уны районда 30 мәктәп уҡыусыһы ала. Айыт ауылы Советы башҡарма комитеты ҡарары менән төҙөлөп ятҡан яңы урамдарҙың береһе Илдар Ғимаев исемен йөрөтәсәк.
Илдар Ғәбитов, БДАУ ректоры:
— Илдар Рәйес улы менән беҙ 1981 йылда таныштыҡ. Беҙ икебеҙ ҙә Башҡорт дәүләт аграр университетында белем алдыҡ, ул минән бер йыл алдан тамамланы. Бер ятаҡта йәшәнек. Илдар Рәйес улы тик «биш»ле билдәләренә генә уҡыны, иң һәләтле студенттарҙың береһе булды, арабыҙҙа ул һәр саҡ беренсе ине. Беҙ уҡыу йортоноң комсомол ойошмаһында, студенттарҙың төҙөлөш отрядында бергә эшләнек. Илдар Ғимаев тыныс, сабыр холоҡло, яуаплы кеше ине.
Уҡыу йортон тамамлағас та, бәйләнештәрҙе өҙмәнек. Ул тыуған яғы – Бишбүләк районына ҡайтты, унда «Сухореченский» совхозының директоры, райондың ауыл хужалығы идаралығы начальнигы, район башлығы булып эшләне. Мин БДАУ-ның комсомол ойошмаһын етәкләнем. Уның саҡырыуы буйынса беҙ йыш ҡына Бшбүләк районында була инек, хужалыҡтар менән таныштыҡ, үҙебеҙҙең студенттар отрядтарын ойошторҙоҡ. Аҙаҡтан ҡайҙа ғына эшләмәһен, ул үҙе уҡыған юғары уҡыу йорто менән бәйләнеште өҙмәне. Аграр университетҡа етәксе итеп уны вуз коллективы саҡырҙы, шуға күрә ул беҙгә сит кеше булып килмәне. Уның тырышлыҡтары арҡаһында университеттың матди-техник базаһы нығытылды, яңы һөнәри йүнәлештәр асылды, квалификацияны күтәреү үҙәге эшмәкәрлеге әүҙемләштерелде. Илдар Ғимаев башланғысы менән республиканың аграр уҡыу йорттарының Координация советы булдырылды. Илдар Рәйес улы университет менән ауыл араһындағы бәйләнештәрҙе нығытыуға ҙур иғтибар бүлде. Студенттарға практика үтеү өсөн махсус хужалыҡтар булдырылды, студенттарҙың төҙөлөш хәрәкәте тергеҙелде.
Бөгөн БДАУ студенттарының төҙөлөш отряды илдә иң яҡшыларҙан һанала.


text:
Рөстәм Хәмитов Бөтә донъя сауҙа ойошмаһы мәсьәләләре буйынса эш төркөмө ойошторорға ҡушты
Башҡортостанда Рәсәйҙең Бөтә донъя сауҙа ойошмаһына инеүе мәсьәләләре буйынса эш төркөмө ойоштороласаҡ. Был эште Республика Президенты Рөстәм Хәмитов Хөкүмәт Премьер-министры Азамат Илембәтовҡа йөкмәтте.
— Беҙ әле процестарҙың нисек барыуына еңел ҡарайбыҙ (Рәсәйҙең Бөтә донъя сауҙа ойошмаһына инеүе сиктәрендәге – авт.), — тип белдерҙе Президент. — Бөтә донъя сауҙа ойошмаһы сифатында тышҡы йоғонто килеп етеүгә бөтә хәүефтәрҙе лә кире ҡаға белер өсөн, махсус эш төркөмө ойошторорға кәрәк.
Илдең Бөтә донъя сауҙа ойошмаһына инеүенең республика иҡтисадына йоғонтоһо һөҙөмтәләре кисә Сибайҙа «Урал аръяғы-2012» инвестфорумы сиктәрендә үткән Башҡортостан Президенты ҡарамағындағы Инвестицион мөхитте яҡшыртыу буйынса йәмәғәт советы ултырышында тикшерелде.
Рөстәм Хәмитов әйтеүенсә, был килешеүҙә иҡтисадыбыҙға зыян килтереүгә һәләтле етешһеҙлектәр булыуы барыһына ла билдәле.
— Ил етәкселеге кимәлендә иҡтисадты һаҡлау саралары күрелә, шул уҡ ваҡытта беҙ был протекционизм сараларының – мәҫәлән, ауыл хужалығында — әле тулы күләмендә эшләмәүен беләбеҙ, — тине Башҡортостан Президенты.
БР Сауҙа-сәнәғәт палатаһы президенты Юрий Пустовгаров һүҙҙәренсә, Бөтә донъя сауҙа ойошмаһына инеүгә әле республикалағы хужалыҡ итеүсе субъекттарҙың ете проценты ғына әҙерләнә. Уның билдәләүенсә, илдең Бөтә донъя сауҙа ойошмаһына инеүенең ыңғай һәм кире яҡтарын тикшергәндә беҙ «ниндәйҙер парадоксҡа юлығабыҙ», илдең сәйәси етәкселеге кимәлендә — был именлек һәм стратегик юҫыҡтан ҡарағанда отошло — конкуренцияға һәләтһеҙ предприятиелар юҡҡа сыға, конкурентлыҡҡа һәләтлеләре арта, әммә шул уҡ ваҡытта проблема түбәнгә — район, ҡалалар, тармаҡтар, предприятиелар кимәленә төшә, һәм уны хәл итеүҙә федераль үҙәк ярҙамына өмөт бағлап булмай. Бөтә донъя сауҙа ойошмаһына инеү һөҙөмтәһендә отоласаҡ тармаҡтар иҫәбендә БР Сауҙа-сәнәғәт палатаһы башлығы, атап әйткәндә, машиналар эшләү өлкәһен атаны:
— Автомобилдәр, станоктар, төҙөлөш техникаһы эшләү өлкәләренең юҡҡа сығыуы ихтимал, — тип белдерҙе Юрий Пустовгаров.
Һүҙҙәренә дәлил итеп ул миҫал килтерҙе: көрсөккә ярты йыл ҡалғас, 2008 йылда, баҙарға Ҡытайҙың бер тапҡыр файҙаланыусы бетон болғағыстары сыҡҡас, беҙҙең Туймазылағы завод туҡтай, әгәр шул ваҡытта уның профиле үҙгәртелмәһә, ул бөтөнләй ябылыр ине.
Башҡалар рәтендә ул аҙыҡ-түлек, еңел сәнәғәт һәм фармакологияны ла атаны. Перспективалы тармаҡтар иҫәбендә иһә республиканың Сауҙа-сәнәғәт палатаһы президенты, атап әйткәндә, фәнни-проектлау ойошмалары үҫешен, тәү сиратта, нефть сәнәғәте өлкәһендәгеләрҙе, ИТ-тармаҡты һәм бал, хәләл продукция етештереү, тире эшкәртеү кеүек ауыл хужалығы тармаҡтарын атаны.


text:
Башҡортостанда сыуаш һылыуҡайын һайланылар
Башҡортостандың Бишбүләк районында «Сыуаш һылыуҡайы — 2011» республика конкурсы үтте. Финалда республиканың алты районынан туғыҙ ҡыҙ ҡатнашты.
Конкурсанттар халыҡ йырҙарын башҡарыуҙа, үҙ ҡулдары менән бирнәһен әҙерләүҙә, милли сыуаш костюмарын күрһәтеүҙә ярышты.
Конкурс тарихында беренсе тапҡыр этнографик ярыштар ҙа индерелде. Ҡыҙҙарға мал ҡыуыу, балаларға күҙ тейеүен бөтөрөү, икмәк бешереү, XVIII быуаттағы сыуаш костюмында бейеү һәм башҡа халыҡ йолаларын күрһәтергә тура килде.
Конкурс жюрийына сыуаш ижади коллективтары, республика һәм район сыуаш мәҙәниәте йәмғиәттәре етәкселәре, юғары уҡыу йорттары уҡытыусылары инде. Конкурста Бишбүләк районы Киҫтәнле-Ивановка ауылынан 10 класс уҡыусыһы Наталья Павлова еңде. Ул «Сыуаш һылыуҡайы-2011» титулын алды.


text:
Сибайда башҡорт теле һәм әҙәбиәте уҡытыусыларының төбәкара бәйгеһе үтте
Уҡытыусыларҙың даими үткәрелә килгән һөнәри бәйгеләренең береһе-«Башҡорт теле һәм әҙәбиәте Йыл уҡытыусыһы» конкурсы тәү тапҡыр 1996 йылда Сибай ҡалаһында үткәрелгәйне.
Тап ошо ҡалала тыуған күркәм башланғыс, йылдан-йыл киңерәк ҡолас ала барып, төбәк-ара сараға әйләнде. Быйыл 14-се тапҡыр уҙғарылған мәртәбәле бәйге ҡабаттан Сибай ҡалаһына әйләнеп ҡайтты. Ун дүрт йыл эсендә ошо конкурста бөтәһе 697 уҡытыусы ҡатнашып, шуларҙың 78-е лауреат исеменә лайыҡ булған.
Дауамлы тәжрибә күрһәтеүенсә, конкурс уҡытыусыларҙың һөнәри кимәлен билдәләүсе, үҫтереүсе мөһим Бер факторға әйләнде. Бәйге еңеүселәренең Бер өлөшө фән юлын үҙ итте, күптәре үҙ райондары йәиһә мәктәптәрендә методик берекмәләрҙе етәкләй, һайһылары иһә туған тел буйынса директор урынбаҫарҙары булараҡ республика уҡыу йорттарында башҡорт телен үҫтереүгә үҙ өлөшөн индерә.
Йылдың-йылы конкурстың мәғәнәһе байый, йөкмәткеһе тулылана бара. Быйылғы бәйгелә үҙ райондары һәм ҡалаларында төбәк-ара конкурста ҡатнашыу хоҡуғын яулаған 59 уҡытыусы һынау тотто. Уларҙың береһе Салауат районы Малаяҙҙағы 1-се урта мәктәп уҡытыусыһы Гөлнур Байрамғолова. 2002 йылдағы бәйгелә Гран-при яулаған Гөлшат Әхмәтова быйылғы бәйгелә жюри ағзаһы сифатында ҡатнашты. Күркәм ҡорҙо ябыу тантанаһында БР хөкүмәтенең премьер-министры урынбаҫары, мәҙәниәт һәм милли сәйәсәт министры Илдус Илешев ҡатнашты.
Конкурстың төп маҡсаты-туған телде уҡытыуҙа яңы технологиялар ҡулланып эшләгән һәләтле уҡытыусыларҙы биләдәләп, уларҙың алдынғы тәжрибәһен башҡаларға таратыу, тип белдерҙе үҙенең сығышында Илдус Илешев. «Йыл уҡытыусыһы» конкурсының офоҡтары киңәйә барыуы ла шатлыҡлы күренеш Милләттәштәребеҙ күпләп йәшәгән күрше өлкәләрҙән килгән бәйгеселәр был юлы ла һынатманы. Уларға махсус приздар тапшырылды. Һәр ярыштың үҙ еңеүселәре булла.
Финалға сыҡҡан уҡытыусыларға мәғариф министры Зиннәт Аллаяров ихлас тәбрик һүҙҙәрен еткерҙе, яңы ижади үрҙәр теләне. Төбәк-ара бәйгенең төп еңеүсеһенең исемен иһә БР Хөкүмәтенең Премьер-минстр урынбаҫары, мәҙәниәт һәм Милли сәйәсәт минстры Илдус Илешев атаны. Бәйге еңеүсеһе Гөлназ Мөхәмәтйәнова башҡалабыҙҙың 141-се мәктәбендә уҡыусыларын башҡорт теле серҙәренә өйрәтә.
Хеҙмәттәштәренең ҡотлауҙарын ҡабул иткән Гөлназ Әнүәр ҡыҙы тулҡынланыуын йәшермәй. Быйылғы конкурс та яңы исемдәр асты, уҡытыусыларҙың ижади хеҙмәтенә ғәҙел баһа бирҙе, күңелдәренә дәрт өҫтәне. Ер йөҙөндәге иң маҡтаулы һөнәр эйәләренең сираттағы бәйгеһенән тулыраҡ репортаж «Мәғариф» программаһында күрһәтеләсәк.